text:
MUTU 8
Mphamvu Zobwezeretsa—Yehova ‘Akupanga Zonse Kukhala Zatsopano’
1, 2. Kodi anthu lerolino amatayikiridwa zinthu zotani, nanga zimenezi zimatikhudza motani?
MWANA wataya kapena wawononga chidole chake chimene amachikonda kwambiri ndipo akulira momvetsa chisoni. Akuchititsatu chifundo kwambiri! Komabe, kodi munayamba mwaonapo mmene nkhope ya mwana imawalira pamene kholo limupezeranso chimene anataya? Kwa khololo, siingakhale nkhani yovuta kupeza chidolecho ngakhale kuchikonzanso. Koma mwanayo chimwemwe chadzaza tsaya ndipo akungodabwa kuti zachitika bwanji. Chomwe chimaoneka kuti chatayika mpaka kalekale achibwezeretsa!
2 Yehova, Kholo labwino koposa, ali ndi mphamvu zobwezeretsa zinthu zimene ana ake a padziko lapansi angaone ngati zinatayikiratu. Sikuti zinthu zake tikunena zidole. Mu “nthaŵi zoŵaŵitsa” zino, timatayikiridwa zinthu zofunika kwambiri. (2 Timoteo 3:1-5) Zinthu zambiri zimene anthu amaikirapo mtima wawo zikuoneka kukhala zili pangozi nthaŵi zonse; zinthu monga nyumba, katundu, ntchito, ngakhalenso thanzi. Timachitanso mantha tikalingalira za kuwonongeka kwa chilengedwe ndi kuti chotsatirapo chake n’chakuti mitundu yambirimbiri ya zamoyo ikutheratu psiti. Koma palibe chimene chimatipweteka mofanana ndi imfa ya munthu yemwe timam’konda. Timathedwa nzeru podzimva kuti tataya munthu komanso tilibe ndi mphamvu zomwe.—2 Samueli 18:33.
3. Kodi n’chiyembekezo cholimbikitsa chotani chimene chili pa Machitidwe 3:21, ndipo kodi Yehova adzachikwaniritsa pogwiritsa ntchito chiyani?
3 Motero n’zolimbikitsatu kwambiri kuphunzira za mphamvu za Yehova zobwezeretsa zinthu! Monga momwe tionere, pali zinthu zambirimbiri zimene Mulungu angabwezeretse ndiponso zimene adzabwezeretsa kwa ana ake a padziko lapansi. Ndipo Baibulo limasonyeza kuti Yehova amafuna ‘kukonzanso zinthu zonse.’ (Machitidwe 3:21) Kuti akwaniritse zimenezi, Yehova adzagwiritsa ntchito Ufumu Waumesiya, womwe wolamulira wake ndi Mwana wake, Yesu Kristu. Umboni umasonyeza kuti Ufumu umenewu unayamba kulamulira kumwamba mu 1914. * (Mateyu 24:3-14) Kodi adzabwezeretsa chiyani? Tiyeni tilingalire zina mwa ntchito zikuluzikulu za Yehova za kubwezeretsa. Imodzi mwa zimenezi tingaione ndi kuizindikira pakali pano. Zina zidzachitika pamlingo wokulirapo m’tsogolo muno.
Kubwezeretsa Kulambira Koyera
4, 5. N’chiyani chinachitikira anthu a Mulungu mu 607 B.C.E., ndipo kodi Yehova anawapatsa chiyembekezo chotani?
4 Chinthu china chimene Yehova wabwezeretsa kale ndi kulambira koyera. Kuti timvetse bwino zimenezi, tiyeni tiphunzire mwachidule mbiri ya ufumu wa Yuda. Pophunzira zimenezi tidzasangalala kudziŵa mmene Yehova wakhala akugwiritsira ntchito mphamvu zake zobwezeretsa.—Aroma 15:4.
5 Taganizirani mmene Ayuda okhulupirika anali kumvera mu 607 B.C.E. pamene Yerusalemu anawonongedwa. Mzinda umene anali kuukonda unaphwasulidwa; makoma ake anagwetsedwa. Choipa kwambiri chinali chakuti kachisi waulemerero amene Solomo anamanga, likulu la kulambira Yehova koyera pa dziko lonse, anamusiya ali bwinja. (Salmo 79:1) Amene anapulumuka anawatenga kukakhala akapolo ku Babulo, ndipo dziko lawo analisiya lili bwinja momwe munayamba kukhala nyama za m’tchire. (Yeremiya 9:11) Malinga n’kuona kwa anthu, panalibe chabwino chilichonse. (Salmo 137:1) Koma Yehova, yemwe anali atanena kale za chiwonongeko chimenechi, anapereka chiyembekezo chakuti nthaŵi yobwezeretsa zimenezi idzafika.
6-8. (a) Kodi ndi nkhani iti imene imapezeka mobwerezabwereza mu zolemba za aneneri achihebri, nanga maulosi amenewo anakwaniritsidwa motani poyamba? (b) M’nthaŵi zamakono zino, kodi anthu a Mulungu aona motani kukwaniritsidwa kwa maulosi ambiri a kubwezeretsa?
6 Ndipotu kubwezeretsa zinthu inali nkhani imene aneneri achihebri anali kuibwereza kaŵirikaŵiri mu zolemba zawo. * Yehova, mwa aneneriŵa, analonjeza kuti dzikolo lidzabwereranso mwakale; mudzakhalanso anthu, lidzakhala lachonde, ndi lotetezeka ku nyama zolusa ndiponso kwa adani. Iye analongosola dziko lawo lobwezeretsedwalo monga paradaiso weniweni! (Yesaya 65:25; Ezekieli 34:25; 36:35) Koposa zonse, anali kudzayambiranso kulambira koyera ndi kumanganso kachisi. (Mika 4:1-5) Maulosi ameneŵa anapatsa Ayuda amene anali mu ukapolowo chiyembekezo chabwino, ndipo anawathandiza kupirira ukapolo wawowo wa zaka 70 ku Babulo.
7 M’kupita kwa nthaŵi, nthaŵi yobwezeretsa inakwana. Ayuda atamasuka ku Babulo anabwerera ku Yerusalemu namanganso kachisi wa Yehova. (Ezara 1:1, 2) Yehova ankawadalitsa ndi kupatsa chonde dziko lawo ndiponso kulilemeretsa, malinga ngati kulambira kwawo kunali koyera. Anawateteza kwa adani awo ndi ku nyama zolusa zomwe zinkakhala m’dziko lawolo kwa zaka zambirimbiri. Ayeneratu kuti anasangalala kwambiri ndi mphamvu zobwezeretsa za Yehova! Komabe zochitika zimenezo zinali kukwaniritsidwa koyamba ndiponso kochepa chabe kwa maulosi a kubwezeretsa zinthu. Kukwaniritsidwa kwakukulu kunali kudzachitika mu “masiku otsiriza,” masiku athu ano, pamene Woloŵa Ufumu wa Mfumu Davide wolonjezedwa kalekalelo akakhala pa mpando wachifumu.—Yesaya 2:2-4; 9:6, 7.
8 Yesu atakhala pa mpando wachifumu mu Ufumu wakumwamba m’chaka cha 1914, mosakhalitsa anayamba kusamalira zofunika zauzimu za anthu a Mulungu okhulupirika padziko lapansi. Monga momwe Koresi, wogonjetsa wa ku Perisiya, anamasulira Ayuda otsala ku Babulo mu 537 B.C.E., Yesu anamasulanso otsalira a Ayuda auzimu, otsatira ake. Anawamasula ku zochita za Babulo wamakono, ufumu wadziko lonse wa zipembedzo zonyenga. (Aroma 2:29; Chivumbulutso 18:1-5) Kuchokera m’chaka cha 1919 kupita m’tsogolo, kulambira koyera kwabwezeretsedwa pa malo ake oyenera m’miyoyo ya Akristu enieni. (Malaki 3:1-5) Kuyambira nthaŵi imeneyo, anthu a Yehova akhala akumulambira mu kachisi wake wauzimu woyeretsedwa, yemwe ndi makonzedwe a Mulungu a kulambira koyera. N’chifukwa chiyani zimenezi zili zofunika kwa ife lerolino?
Chifukwa Chake Kubwezeretsa Kwauzimu Kuli Kofunika
9. Atumwi onse atafa, kodi Matchalitchi Achikristu anachita zotani zokhudzana ndi kulambira Mulungu, koma kodi Yehova wachitanji m’masiku athu ano?
9 Talingalirani zimene zakhala zikuchitika. Akristu kalelo m’zaka 100 zoyambirira za nyengo yathu ino anasangalala ndi madalitso auzimu ambiri. Koma Yesu ndi atumwi ananeneratu kuti kulambira koona kudzaipitsidwa mpaka kuzimiririka. (Mateyu 13:24-30; Machitidwe 20:29, 30) Atumwi onse atafa, panabadwa Matchalitchi Achikristu. Atsogoleri a matchalitchiŵa anatengera ziphunzitso ndi zochitika zachikunja. Anachititsanso kuti kufikira Mulungu kukhale kovuta kwambiri. Anati Mulungu ndi Utatu womwe munthu sangaumvetsetse ndipo anthu anali kuwaphunzitsa kuti machimo awo aziulula kwa ansembe komanso azipemphera kwa Mariya ndi kwa “oyera mtima” osiyanasiyana m’malo mopemphera kwa Yehova. Tsopano poti patha zaka mazana ochuluka pali mpatuko woterewu, kodi Yehova wachitanji? Mmene dziko lilili lerolinomu, dziko lodzala mabodza achipembedzo ndi makhalidwe osaopa Mulungu, iye waloŵererapo, nabwezeretsa kulambira koyera. Mosakokomeza, tinganene kuti kubwezeretsa kumeneku ndi chimodzi mwa zochitika zofunika kwambiri m’nthaŵi zathu zino.
10, 11. (a) Kodi ndi mbali ziŵiri ziti zimene paradaiso wauzimu akuphatikizapo, nanga inuyo zikukukhudzani motani? (b) Kodi Yehova wasonkhanitsa anthu otani mu paradaiso wauzimu, nanga adzakhala ndi mwayi woona chiyani?
10 Motero Akristu oona lerolino ali m’paradaiso wauzimu. Kodi paradaiso ameneyu akuphatikizapo chiyani? Pali mbali zikuluzikulu ziŵiri. Yoyamba ndiyo kulambira koyera kwa Mulungu woona, Yehova. Watipatsa kalambiridwe kopanda mabodza ndi kosapotoza ziphunzitso. Watipatsa chakudya chauzimu. Zimenezi zimatithandiza kuphunzira za Atate wathu wakumwamba, kumukondweretsa, ndi kuyandikana naye. (Yohane 4:24) Mbali yachiŵiri ya paradaiso wauzimu ikukhudza anthu. Monga ananenera Yesaya, mu “masiku otsiriza,” Yehova wawaphunzitsa njira za mtendere anthu omulambira. Wathetsa nkhondo pakati pathu. Ngakhale kuti ndife opanda ungwiro, amatithandiza kuvala ‘umunthu watsopano.’ Amavomereza zochita zathu mwa kutipatsa mzimu woyera, umene umatichititsa kukhala ndi zipatso zabwino kwambiri. (Aefeso 4:22-24; Agalatiya 5:22, 23) Mukamachita zinthu mogwirizana ndi mzimu wa Mulungu, mumakhaladi mu paradaiso wauzimu.
11 Yehova wasonkhanitsa mu paradaiso wauzimu ameneyu anthu amene amawakonda; anthu omwe amamukonda iye, amene amakonda mtendere, ndiponso amene ‘amazindikira zosoŵa zawo zauzimu.’ (Mateyu 5:3, NW) Amenewo ndiwo anthu omwe adzakhale ndi mwayi woona kubwezeretsa kwina kochititsa chidwi kwambiri—kubwezeretsa anthu ndiponso dziko lonse lapansi.
‘Taonani, Ndipanga Zonse Zikhale Zatsopano’
12, 13. (a) N’chifukwa chiyani maulosi a kubwezeretsa ayenera kukwaniritsidwa m’njira inanso? (b) Kodi cholinga cha Yehova cha dziko lapansi n’chotani monga ananenera mu Edene, ndipo n’chifukwa chiyani zimenezi zimatipatsa chiyembekezo cha m’tsogolo?
12 Maulosi ochuluka a kubwezeretsa zinthu amanena zambiri kuposa kubwezeretsa kwauzimu kokha. Mwachitsanzo, Yesaya analemba kuti panthaŵi ina odwala, olemala, akhungu, ndi ogontha adzachiritsidwa ndipo ngakhale imfa yeniyeniyo idzamezedwa ku nthaŵi zonse. (Yesaya 25:8; 35:1-7) Malonjezo amenewo sanakwaniritsidwe mwakuthupi mu Israyeli wakale. Ndipo ngakhale kuti m’masiku athu ano taona maulosi ameneŵa akukwaniritsidwa mwauzimu, tili ndi zifukwa zokwanira zokhulupirira kuti m’tsogolomu adzakwaniritsidwa mwakuthupi ndiponso pamlingo waukulu. Kodi zimenezi tikuzidziŵa bwanji?
13 Kalelo mu Edene, Yehova sanabise cholinga chake cha dziko lapansi: Linali loti mukhale anthu achimwemwe, athanzi labwino, ndi ogwirizana. Amuna ndi akazi anafunika kusamalira dziko lapansili ndi zolengedwa zake zonse, nasandutsa dziko lonseli kukhala paradaiso. (Genesis 1:28) Zimenezo n’zosiyana kwambiri ndi mmene zinthu zilili panopa. Komabe, tingakhale n’chidaliro kuti zolinga za Yehova sizilephereka. (Yesaya 55:10, 11) Yesu, monga Mfumu Yaumesiya yoikidwa ndi Yehova, ndiye amene adzabweretse Paradaiso wa padziko lonse ameneyu.—Luka 23:43.
14, 15. (a) Kodi Yehova adzapanga zinthu ‘zonse kukhala zatsopano’ motani? (b) Kodi moyo udzakhala wotani m’Paradaiso, nanga inuyo n’chiyani chomwe chikukusangalatsani kwambiri?
14 Taganizirani kuti mwaona dziko lonse likusanduka Paradaiso! Yehova akunena za nthaŵi imeneyo kuti: ‘Taonani, ndipanga zonse zikhale zatsopano.’ (Chivumbulutso 21:5) Talingalirani zomwe zimenezi zidzatanthauza. Pamene Yehova adzamaliza kugwiritsa ntchito pa dziko lakale lino mphamvu zake zowononga, padzatsala ‘miyamba yatsopano ndi dziko lapansi latsopano.’ Izi zikutanthauza kuti kuchokera kumwamba boma latsopano lidzalamulira anthu atsopano padziko lapansi omwe ndi anthu amene amakonda Yehova ndipo amachita chifuno chake. (2 Petro 3:13) Satana, limodzi ndi ziwanda zake, adzamuletsa kuchita kalikonse. (Chivumbulutso 20:3) Ndiyeno kwa nthaŵi yoyamba patapita zaka masauzande ambiri, anthu adzamasuka ku zoipitsa, zodanitsa, ndi zowononga zimenezo. Ndithudi anthu adzamva kukhala omasuka kwambiri.
15 Panthaŵiyo, tidzatha kusamalira dziko lokongolali monga momwe tinafunikira kuchitira poyambirirapo. Dziko lapansi lili ndi mphamvu zobwezeretsa zinthu lokha. Nyanja ndi mitsinje zoipitsidwa zikhoza kudziyeretsa ngati gwero la kuipitsako litachotsedwa; ndipo malo owonongeka chifukwa cha nkhondo akhoza kukhalanso bwinobwino ngati nkhondo zitatha. Zidzakhaladi zosangalatsa kwambiri kumachita zinthu mogwirizana ndi malamulo achilengedwe a dziko lapansi. Tidzathandiza dzikoli kukhala munda wonga paki, Edene wapadziko lonse wokhala ndi zomera ndi nyama zamitundumitundu! M’malo momawononga mwadala nyama ndi zomera, anthu adzakhala pamtendere ndi zolengedwa zonse za pa dziko lapansili. Ngakhalenso ana palibe chimene adzaopa pa nyama zakutchire.—Yesaya 9:6, 7; 11:1-9.
16. Mu Paradaiso, kodi ndi kubwezeretsa kotani kumene kudzakhudza munthu aliyense wokhulupirika?
16 Munthunso aliyense payekha adzabwezeretsedwa. Armagedo itatha, omwe adzapulumuke adzachiritsidwa mozizwitsa padziko lonse. Yesu adzagwiritsa ntchito mphamvu zake zopatsidwa ndi Mulungu kuti abwezeretse kuona kwa akhungu, kumva kwa ogontha, ndi matupi abwino kwa olemala ndi odwala, monga anachitira pamene anali padziko lapansi. (Mateyu 15:30) Okalamba adzasangalala kukhalanso ndi mphamvu ndi thanzi monga anyamata. (Yobu 33:25) Makwinya adzatha, manja ndi miyendo zidzawongoka, ndipo minofu idzakungana ndi mphamvu zatsopano. Anthu onse okhulupirika adzazindikira kuti zotsatirapo za uchimo ndi kupanda ungwiro zikumka zichepa, kuti zikutha. Tidzamuyamikatu kwambiri Yehova Mulungu chifukwa cha mphamvu zake zazikulu zobwezeretsa zinthu! Tsopano tiyeni tikambirane mbali imodzi yokondweretsa kwambiri ya nthaŵi yosangalatsa imeneyi ya kubwezeretsa.
Kubwezera Moyo kwa Akufa
17, 18. (a) N’chifukwa chiyani Yesu anadzudzula Asaduki? (b) N’zochitika zotani zimene zinachititsa Eliya kupempha Yehova kuti aukitse munthu?
17 M’zaka 100 zoyambirira za Nyengo Yathu ino, atsogoleri achipembedzo ena otchedwa Asaduki, sanakhulupirire za chiukiriro. Yesu anawadzudzula ndi mawu akuti: “Mungolakwa osadziŵa malembo, kapena mphamvu za Mulungu.” (Mateyu 22:29) Inde, Malemba amanena kuti Yehova ali ndi mphamvu zobwezeretsa zoterozo. Motani?
18 Talingalirani zimene zinachitika m’masiku a Eliya. Mkazi wamasiye ananyamula thupi lolobodoka la mwana wake mmodzi yekhayo. Mnyamatayo anali wakufa. Mneneri Eliya, yemwe anali mlendo wa mkazi wamasiyeyu kwa nthaŵi ndithu, ayenera kuti sanamvetse chomwe chimachitika. Poyambirira, iye anathandiza kupulumutsa mwana ameneyu kuti asafe ndi njala. Mwinamwake Eliya anafika pokondana naye kwambiri mwanayu. Mtima wa amake sunali m’malo m’pang’ono pomwe. Mnyamatayu ndiye yekha anali kumukumbutsa za mwamuna wake amene anamwalira kale. Ayenera kuti ankayembekezera mwana wakeyu kuti ndiye akamusamalira pamene wakalamba. Povutika maganizo, mkaziyu analingalira kuti akum’langa chifukwa cha zimene analakwa m’mbuyomo. Eliya sanapirire poona vutoli likukula chomwechi. Mosamala bwino ananyamula mtembowo pa chifuwa cha amake napita nawo m’chipinda chake, n’kupempha Yehova Mulungu kuti abwezeretse moyo wa mwanayo.—1 Mafumu 17:8-21.
19, 20. (a) Kodi Abrahamu anasonyeza motani kuti anali kukhulupirira mphamvu za Yehova zobwezeretsa zinthu, ndipo chikhulupiriro choterocho chinayambira pati? (b) Kodi Yehova anafupa motani chikhulupiriro cha Eliya?
19 Eliya sanali munthu woyamba kukhulupirira chiukiriro. Zaka mazana ambiri poyambirira pake, Abrahamu ankakhulupirira kuti Yehova anali ndi mphamvu zoterozo, ndipo anali ndi zifukwa zomveka. Pamene Abrahamu anali ndi zaka 100 ndipo Sara anali ndi zaka 90, Yehova anabwezeretsa mphamvu zawo za kubala zomwe zinali zakufa, nachititsa Sara kubala mwana wamwamuna mozizwitsa. (Genesis 17:17; 21:2, 3) Pambuyo pake, pamene mnyamatayo anali wamkulu, Yehova anauza Abrahamu kupereka nsembe mwana wakeyo. Abrahamu anakhulupirira pozindikira kuti Yehova angachititse mwana wake wokondedwa Isake kukhalanso ndi moyo. (Ahebri 11:17-19) Chikhulupiriro chachikulu chimenecho chingapereke chifukwa chake Abrahamu, asanakwere m’phiri kukapereka nsembe mwana wake, anatsimikizira antchito ake kuti iye ndi Isake akabwerera limodzi.—Genesis 22:5.
20 Yehova anapulumutsa Isake, motero sipanafunike chiukiriro panthaŵiyo. Komano m’nkhani ya Eliya, mwana wa mkazi wamasiyeyo anali atafa kale, koma panali pasanathe nthaŵi yaitali. Yehova anafupa chikhulupiriro cha mneneriyo mwa kuukitsa mwanayo! Kenako Eliya anapereka mwanayo kwa amake ndi mawu osaiwalika aŵa: “Taona, mwana wako ali moyo”!—1 Mafumu 17:22-24.
21, 22. (a) Kodi cholinga cha ziukiriro zolembedwa m’Malemba n’chiyani? (b) Mu Paradaiso, kodi ndi anthu ochuluka motani amene adzaukitsidwa, nanga ndani adzawaukitsa?
21 Choncho kwa nthaŵi yoyamba m’Baibulo, tikuona Yehova akugwiritsa ntchito mphamvu zake pobwezeretsa moyo wa munthu. Pambuyo pake, Yehova anapatsanso mphamvu Elisa, Yesu, Paulo, ndi Petro kuti abwezeretse moyo kwa akufa. N’zoona kuti anthu amene anaukitsidwawo m’kupita kwa nthaŵi anafanso. Komabe nkhani za m’Baibulo zimenezi zimatipatsa chithunzithunzi chabwino cha zimene zidzachitika m’tsogolo.
22 M’Paradaiso, Yesu adzakwaniritsa udindo wake monga “kuuka ndi moyo.” (Yohane 11:25) Adzaukitsa anthu mamiliyoni osaŵerengeka, n’kuwapatsa mwayi wokhala ndi moyo kosatha m’Paradaiso padziko lapansi. (Yohane 5:28, 29) Talingalirani mmene zidzakhalire zosangalatsa anthu akugwirizananso kachiŵiri pamene mabwenzi ndi achibale okondedwa, omwe anasiyana kalekale chifukwa cha imfa, akukumbatirana mwa chimwemwe chosaneneka! Anthu onse adzatamanda Yehova chifukwa cha mphamvu zake zobwezeretsa.
23. Kodi ndi chochitika chiti chimene chinali chachikulu kwambiri pa zochitika zonse zosonyeza mphamvu za Yehova, ndipo zimenezi zimatsimikizira motani chiyembekezo chathu cha m’tsogolo?
23 Yehova watitsimikizira kotheratu kuti ziyembekezo zimenezi zidzachitikadi. Pa chochitika chachikulu kwambiri pa zonse chosonyeza mphamvu zake, iye anaukitsa Mwana wake, Yesu, monga cholengedwa chauzimu champhamvu, namuika kukhala wachiŵiri kwa Yehova mwiniyo basi. Ataukitsidwa, Yesu anaonekera kwa anthu mazanamazana. (1 Akorinto 15:5, 6) Umboni umenewo uyenera kukhala wokwanira ngakhale kwa anthu okayikira. Yehova ali ndi mphamvu zobwezeretsa moyo.
24. N’chifukwa chiyani tingakhale n’chidaliro chakuti Yehova adzaukitsa akufa, nanga kodi n’chiyembekezo chotani chomwe aliyense wa ife anganyadire?
24 Sikuti Yehova ali ndi mphamvu zobwezeretsa moyo zokha kwa akufa, komanso iye ndi wofunitsitsa kuwapatsa moyowo. Munthu wokhulupirikayo Yobu anauziridwa kunena kuti Yehova kwenikweni amakhumba akufa atakhalanso ndi moyo. (Yobu 14:15) Kodi simukuchita chidwi ndi Mulungu wathu, yemwe ali wofunitsitsa kugwiritsa ntchito mphamvu zake zobwezeretsa m’njira yachikondi yoteroyo? Komabe, kumbukirani kuti chiukiriro ndi mbali imodzi chabe ya ntchito yaikulu yobwezeretsa ya Yehova imene adzagwira m’tsogolomu. Pamene mukupitiriza kuyandikana naye, nthaŵi zonse nyadirani chiyembekezo chabwino chimenecho chakuti mungathe kudzakhalapo ndi kuona Yehova ‘akupanga zonse kukhala zatsopano.’—Chivumbulutso 21:5.
^ ndime 3 “Nthaŵi za kukonzanso zinthu zonse” zinayamba pamene Ufumu Waumesiya unakhazikitsidwa, pa mpando wake wachifumu pali woloŵa ufumu wa mfumu yokhulupirika Davide. Yehova analonjeza Davide kuti wina amene adzaloŵe m’malo mwake adzalamulira kosatha. (Salmo 89:35-37) Koma Babulo atawononga Yerusalemu mu 607 B.C.E., palibe mbadwa yaumunthu iliyonse ya Davide imene inakhala pa mpando wachifumu wa Mulungu. Yesu, amene anabadwa padziko lapansi monga woloŵa m’malo mwa Davide, anakhala Mfumu yomwe inalonjezedwa kalekalelo, pamene anakhala pa mpando wachifumu kumwamba.
^ ndime 6 Mwachitsanzo, Mose, Yesaya, Yeremiya, Ezekieli, Hoseya, Yoweli, Amosi, Obadiya, Mika, ndi Zefaniya onse ananena za nkhani imeneyi.
Onaninso
Kodi Mulungu Analenga Dziko Lapansili Chifukwa Chiyani?
Kodi zimene Yehova Mulungu ankafuna, zoti anthu azikhala m’paradaiso, zidzachitikadi? Ngati ndi choncho, zidzachitika liti?


c: text/html

text: 4 Mtundu wonse utangotha kuwoloka mtsinje wa Yorodano,+ Yehova anauza Yoswa kuti:2 “Tenga amuna 12 pakati pa anthuwa, mwamuna mmodzi pafuko lililonse.+3 Uwalamule kuti, ‘Pitani pakati penipeni pa mtsinje wa Yorodano, pamalo amene ansembe anaimapo chilili,+ mukanyamulepo miyala 12.+ Muisenze ndi kukaiika kumene mugone+ usiku wa lero.’”4 Choncho Yoswa anaitana amuna 12+ amene anawasankha pakati pa ana a Isiraeli, mwamuna mmodzi pafuko lililonse.5 Ndipo anawauza kuti: “Dutsani kutsogolo kwa likasa la Yehova Mulungu wanu, mukafike pakati pa mtsinje wa Yorodano. Aliyense akanyamule mwala umodzi paphewa pake, mogwirizana ndi chiwerengero cha mafuko a ana a Isiraeli.6 Miyala imeneyo idzakhala chizindikiro pakati panu.+ Ana anu akamadzafunsa m’tsogolo muno kuti, ‘Kodi miyalayi ndi ya chiyani?’+7 Muzidzawauza kuti, ‘N’chifukwa chakuti madzi a mumtsinje wa Yorodano anadukana pamaso pa likasa la pangano la Yehova.+ Likasalo litadutsa mumtsinje wa Yorodano, madzi a mtsinje wa Yorodanowo anadukana, ndipo miyala imeneyi ndi chikumbutso cha zimenezo kwa ana a Isiraeli mpaka kalekale.’”*+8 Chotero ana a Isiraeliwo anachita monga mmene Yoswa anawalamulira. Anapita pakati pa mtsinje wa Yorodano, ndipo anakanyamula miyala 12 mogwirizana ndi chiwerengero cha mafuko a ana a Isiraeli,+ monga mmene Yehova analamulira Yoswa. Ananyamula miyalayo ndi kukaiika kumalo awo ogona.+9 Panalinso miyala ina 12 imene Yoswa anaisanjikiza pakati pa mtsinje wa Yorodano, pamalo amene anaimapo+ ansembe onyamula likasa la pangano. Miyalayo ilipo mpaka lero.10 Ansembe onyamula Likasawo, anaimabe chiimire pakati+ pa mtsinje wa Yorodano, kufikira zitachitika zonse zimene Yehova analamula Yoswa kuti auze anthuwo, mogwirizana ndi zonse zimene Mose analamula Yoswa.+ Ansembewo ali chiimire choncho, anthuwo anawoloka mtsinjewo mofulumira.+11 Anthu onse atangotha kuwoloka, likasa+ la Yehova linawoloka litanyamulidwa ndi ansembewo pamaso pa anthuwo.12 Ana a Rubeni ndi ana a Gadi, ndi hafu ya fuko la Manase,+ anawoloka pamaso pa ana a Isiraeli atafola mwa dongosolo lomenyera nkhondo,+ monga mmene Mose anawauzira.+13 Amuna onyamula zida okwanira pafupifupi 40,000, anawoloka pamaso pa Yehova kukamenya nkhondo m’chipululu cha Yeriko.14 Pa tsikuli, Yehova anachititsa Yoswa kukhala wamkulu m’maso mwa Aisiraeli onse,+ ndipo anayamba kumuopa monga mmene anaopera Mose masiku onse a moyo wake.+15 Yehova anauza Yoswa kuti:16 “Lamula ansembe onyamula likasa la umboni+ kuti atuluke mumtsinje wa Yorodano.”17 Chotero Yoswa analamula ansembewo, kuti: “Tulukani mumtsinje wa Yorodano.”18 Ansembe onyamula likasa+ la pangano la Yehova atatuluka pakati pa mtsinje wa Yorodano, ndipo mapazi+ awo ataponda kumtunda, madzi a mtsinjewo anayamba kubwerera mwakale, ndipo anasefukira+ mbali zonse ngati poyamba.19 Anthuwo anawoloka mtsinje wa Yorodano pa tsiku la 10 la mwezi woyamba, ndipo anakamanga msasa ku Giligala,+ kumalire a kum’mawa kwa Yeriko.20 Miyala 12 imene iwo anaitenga mumtsinje wa Yorodano ija, Yoswa anaisanjikiza ku Giligala.+21 Kenako anauza ana a Isiraeli kuti: “Ana anu akamadzafunsa abambo awo m’tsogolomu kuti, ‘Kodi miyalayi ndi ya chiyani?’+22 Muzidzawauza ana anuwo kuti, ‘Aisiraeli anawoloka mtsinje wa Yorodanowu panthaka youma.+23 Izi zinachitika pamene Yehova Mulungu wanu anaphwetsa madzi a mtsinje wa Yorodano pamaso pawo, kufikira iwo atawoloka. Zinachitika mofanana ndi zimene Yehova Mulungu wanu anachita pa Nyanja Yofiira, pamene anaphwetsa madzi a nyanjayo pamaso pathu, mpaka tonse titawoloka.+24 Yehova anachita zimenezi kuti mitundu yonse ya anthu a padziko lapansi idziwe kuti dzanja lake+ ndi lamphamvu,+ ndiponso kuti inu muzimuopadi Yehova Mulungu wanu nthawi zonse.’”+

robotstxt: allowed

filter: keep


text:
Kodi Munazionapo Zinsomba Zikuluzikulu Izi?
Chaka chilichonse, kungoyambira mwezi wa July, nsomba zina zikuluzikulu zotchedwa right whale (Eubalaena australis) zimakonda kubwera m’mbali mwa gombe la ku Santa Catarina m’dziko la Brazil. Nsombazi zimachokera kutali kwambiri ndipo zimabwera m’mbali mwa gombeli chifukwa si lakuya kwambiri ndipo sizivutika kusamalira ana awo. Ndiyeno zikabwera, anthu komanso alendo odzaona malo amasangalala kwambiri kuziona zikuyendayenda komanso zikudumphadumpha ndi ana awo. *
N’zazikulu Koma Zimadumpha Mochititsa Chidwi
Nsomba yaikazi imatha kukhala yaitali mamita 16 ndipo imalemera matani 80 (makilogalamu 72,575). Kukula kwake tingakuyerekeze ndi basi yaikulu. Nsombazi zimakhala zakuda ndipo zili ndi mawanga oyera pamimba pake. Zili ndi mitu ikuluikulu kwambiri komanso pakamwa papakulu. Nsomba zina za m’gulu la whale zimakhala ndi chipsepse pamsana, koma nsomba zimene tikunenazi sizikhala ndi chipsepsechi. Ndiye popeza zilibe chipsepsechi, kuti zisinthe kumene zikulowera, zimagwiritsa ntchito zipsepse zam’mbali. Zimene nsombazi zimachita n’zofanana ndi zimene ndege imachita ikamakhota. Koma kuti zipite kutsogolo zimakupiza chipsepse chake chakumbuyo pochipititsa m’mwamba komanso m’munsi.
Ngakhale kuti nsombazi zimakhala zazikulu kwambiri, zimatha kudzipinda komanso kudumpha mochititsa chidwi kwambiri. Nthawi zina zimayenda mothamanga pakati pa mafunde, zimatha kutulutsa chipsepse chake chakumbuyo kwa nthawi yaitali kenako n’kumenya madzi. Anthu amasangalala kwambiri nsombazi zikamachita zimenezo ndipo amatha kuziona zikuchita zimenezi ngakhale ali patali.
N’zosiyana Kwambiri Ndi Nsomba Zina
Pamutu komanso m’mbali mwa mutu wake muli khungu lolimba. Pa khunguli pamakhala tizilombo tina tokhala ngati nsabwe. Mtsogoleri wina wa bungwe loona za nsombazi ku Brazil, dzina lake Karina Groch, anati: “Nsomba zonse za gululi zimakhala ndi khungu lolimbali ndipo iliyonse imakhala ndi khungu losiyana ndi la inzake ngati mmene timakhalira timizere ta chala cha munthu. Ndiye kuti tithe kuzindikira nsombazi, timazijambula n’kusunga zithunzizo m’mafaelo athu.”
Akatswiri a sayansi amanena kuti n’zovuta kudziwa zaka zimene nsombazi zimakhala moyo chifukwa sizikhala ndi mano. Komabe akatswiriwa amanena kuti nsombazi zimatha kukhala ndi moyo zaka pafupifupi 65. *
Chakudya Chake
Nsombazi zimakonda kudya nkhanu komanso nkhono zing’onozing’ono. Zikamasaka zakudya zakezi, zimagwiritsa ntchito kamwa lake ngati ukonde. Ndiyeno zimatsegula kukamwa kwake moti chilichonse chimene chalowa m’kamwamo, chimatsakamira mu zinthu zinazake zokhala ngati sefa. Choncho tsiku likamatha, nsomba imodzi imatha kudya matani awiri a nkhanu komanso nkhono.
M’nyengo yoti sizikubereka, mwina mu January kapena February, nsomba zambiri za mtunduwu zimakonda kupita kunyanja ya Antarctic komwe kumapezeka zakudya zambiri. Zikakhala kumeneku, zimanenepa ndipo zimakhala ndi mafuta ambiri pafupi ndi khungu lawo. Mafutawa amathandiza kuti nsombazi zisamamve kuzizira zikakhala malo ozizira kwambiri. Komanso thupi lake limatha kusintha mafutawa n’kuwagwiritsa ntchito ngati chakudya zikamayenda maulendo ataliatali.
Nsombazi Zinkaphedwa Kwambiri
Kuyambira m’zaka za m’ma 1700, anthu ambiri ankakonda kupha nsombazi. Ankaona kuti n’zosavuta kugwira chifukwa sizithamanga kwambiri. Asodzi ankatha kuzigwira ngakhale pongogwiritsa ntchito mkondo. Kuwonjezera pamenepa, nsombazi zimayandama zikaphedwa. Zimenezi zinkathandiza anthu omwe apha nsombazi kuti asamavutike kuzikokera kumtunda.
Komanso pa nthawi imeneyo bizinezi ya mafuta komanso zipsepse za nsombazi inali yotentha kwambiri. Mafutawa ankawagwiritsa ntchito ngati mafuta a nyale komanso ngati girisi. Zipsepse zake ankapangira zovala za azimayi, tinthu topangira ma ambulera tooneka ngati tizitsulo komanso zokwapulira mahatchi. Ndipotu anthu amene ankachita bizinezi ya nsombazi ankagwira nsomba zambiri. Ankati akagulitsa zipsepse za nsomba imodzi yokha, ankapeza ndalama zokwanira kubweza ndalama zonse zomwe anawononga, moti ndalama zimene amagulitsa nsomba zinazo zinkangolowa m’matumba.
Koma chakumayambiriro kwa zaka za m’ma 1900, chiwerengero cha nsombazi chinatsika kwambiri moti bizineziyi inayamba kulowa pansi. Ku Brazil, malo omaliza omwe nsombazi zinkafikira zikaphedwa, anatsekedwa m’chaka cha 1973. Patapita nthawi, nsombazi zinayambanso kuchulukana komabe zikuoneka kuti mitundu ina ya nsombazi yangotsala pang’ono kutheratu.
Monga taonera, nsomba za right whale ndi zina mwa zinthu zambiri zochititsa chidwi zimene zili padzikoli. Nsombazi zimasonyeza kuti Yehova amene anazilenga ndi Mulungu wamphamvu komanso wanzeru zakuya.—Salimo 148:7.
^ ndime 2 Malo ena amene nsombazi zimapita kukaswa ana ake ndi m’mbali mwa nyanja zikuluzikulu ku Argentina, ku Australia, ku South Africa, ku Uruguay komanso kuzilumba za Auckland.
^ ndime 8 Asayansi anapeza kuti nsomba za right whale zilipo za mitundu itatu. Mitundu imeneyi ndi Eubalaena australis, Eubalaena glacialis komanso Eubalaena japonica. Nsomba za mtundu wa Eubalaena australis zimapezeka kum’mwera kwa dziko lapansi. Pomwe zamitundu inayo zimapezeka kumpoto kwa dziko lapansi.


text:
Nkhani 6: Mwana Wabwino, ndi Woipa
YANG’ANANI Kaini ndi Abele tsopano. Onse akula. Kaini wakhala mlimi. Iye amalima dzinthu ndi zipatso ndi ndiwo zamasamba.
Abele wakhala woweta nkhosa. Iye amakonda kusamalira ana a nkhosa. Iwo amakula kukhala nkhosa zazikulu, ndipo chotero Abele posapita nthawi akukhala ndi gulu la nkhosa loliyang’anira.
Tsiku lina Kaini ndi Abele akudza ndi mphatso kwa Mulungu. Kaini akudza ndi zakudya zimene walima. Abele akudza ndi nkhosa yake yabwino kopambana. Yehova akukondwera ndi Abele ndi mphatso yake. Koma sakukondwera ndi Kaini ndi mphatso yake. Kodi mukudziwa chifukwa chake?
Si ubwino wokha wa mphatso ya Abele koposa ya Kaini. N’chifukwa cha ubwino wa Abele. Amakonda Yehova ndi mbale wake. Koma ngwoipa; samakonda mbale wake.
Mulungu akuuza Kaini kusintha. Koma Kaini sakumvetsera. Iye wakwiya kwambiri chifukwa chakuti Mulungu anakonda kwambiri Abele. Chotero Kaini akuti ‘Tiye tipite kumunda.’ Kumene’ko ali okha, Kaini akumenya Abele. Akum’menya zolimba mpaka kumupha. Kodi izi sizinali zoopsya?
Ngakhale Abele anafa, Mulungu akum’kumbukirabe. Iye anali wabwino, ndipo Yehova samaiwala munthu wabwino wonga iye. Tsiku lina Yehova adzaukitsa Abele. Pa nthawi’yo sadzafa’nso. Adzakhala pa dziko pano kosatha. Kodi sikudzakhala kwabwino kudziwa anthu onga iyeyo?
Koma Mulungu samakondwera ndi anthu onga Kaini. Chotero Kaini atapha mbale wake, Mulungu anam’langa mwakum’thamangitsa kwa abale ake. Atachoka kukakhala kwina, anatenga mmodzi wa alongo ake, nam’kwatira.
Kenako Kaini ndi mkazi wake anabala ana. Ana ena amuna ndi akazi a Adamu anakwatirana, nawo’nso anabala ana. Posakhalitsa panali anthu ambiri pa dziko. Tiyeni tiphunzire za ena a iwo.
Genesis 4:2-26; 1 Yohane 3:11, 12; Yohane 11:25.
Mafunso
- Kodi Kaini ndi Abele ayamba kugwira ntchito zotani?
- Kodi Kaini ndi Abele abweretsa mphatso zotani kwa Yehova?
- N’chifukwa chiyani Yehova akukondwera ndi mphatso ya Abele, ndipo n’chifukwa chiyani sakukondwera ndi mphatso ya Kaini?
- Kodi Kaini ndi munthu wotani, ndipo Yehova akuyesera bwanji kumuthandiza kuti asinthe?
- Kodi Kaini akuchita chiyani ali aŵiriŵiri ndi mbale wake kumunda?
- Fotokozani zimene zinachitika kwa Kaini atapha mbale wake.
Mafunso ena
- Ŵerengani Genesis 4:2-26.
Kodi Yehova anafotokoza motani ngozi imene Kaini analimo? (Gen. 4:7)
Kodi Kaini anasonyeza bwanji mtima umene anali nawo? (Gen. 4:9)
Kodi Yehova amaona bwanji kukhetsa mwazi wa munthu wosalakwa? (Gen. 4:10; Yes. 26:21)
- Ŵerengani 1 Yohane 3:11, 12.
N’chifukwa chiyani Kaini anakwiya kwambiri, ndipo kodi zimenezi ndi chenjezo kwa ife masiku ano motani? (Gen. 4:4, 5; Miy. 14:30; 28:22)
Kodi Baibulo limasonyeza motani kuti ngakhale makolo ndi achibale athu onse atakhala otsutsa Yehova, tingakhalebe okhulupirika kwa iye? (Sal. 27:10; Mat. 10:21, 22)
- Ŵerengani Yohane 11:25.
Kodi Yehova amatilimbikitsa bwanji za anthu onse amene amafa chifukwa chochita chilungamo? (Yoh. 5:24)
Onaninso
Kodi Tingaphunzire Chiyani kwa Kaini ndi Abele?
Sindikizani chithunzichi, werengani mavesi a m’Baibulo, kenako lembani mawu amene akusoweka m’mizere yopanda kanthuyo.
Abele
—“Ngakhale Kuti Anafa, Iye Akulankhulabe”
Kodi tingaphunzirepo chiyani pa nkhani ya Abele, ngakhale kuti Baibulo silifotokoza zambiri zokhudza iyeyo komanso chikhulupiriro chake?


text:
DOMINICAN REPUBLIC
Ufulu Wolalikira
Trujillo Anaphedwa
Pofika mu 1960, ulamuliro wa Trujillo unkatsutsidwa kwambiri ndi mayiko akunja komanso anthu a m’dzikolo. Ngakhale kuti panali mavutowa, mu January 1961, Milton Henschel anabwera kuchokera kulikulu lathu kudzachititsa msonkhano wa masiku atatu. Panafika anthu 957 ndipo anthu 27 anabatizidwa. M’bale Henschel anathandiza abale kuti ayambe kukonzanso dongosolo loti ntchito yolalikira iziyenda bwino komanso kuti alembe mapu a magawo.
Panali oyang’anira madera awiri. Wina anali Enrique Glass, wina Julián López. Julián anati: “M’dera langa munali mipingo yonse ya kumpoto ndi mipingo iwiri ya kum’mawa. Enrique ankayendera mipingo ina yonse ya kum’mawa ndiponso ya kum’mwera.” Oyang’anira derawa anathandiza kuti abale ndi alongo azitsogoleredwanso ndi gulu komanso azilimbikitsidwa.
Salvino ndi Helen Ferrari amene analowa kalasi yachiwiri ya Giliyadi anatumizidwanso m’dzikoli mu 1961. Poyamba anali amishonale ku Cuba ndipo zimene anaphunzira kumeneko zinathandiza kwambiri pa ntchito yolalikira ku Dominican Republic. Salvino anadzakhala mu Komiti ya Nthambi mpaka pamene anamwalira mu 1997. Helen wakhala mu utumiki wa nthawi zonse kwa zaka 79 ndipo zaka zambiri n’zimene wakhala akuchita umishonale.
Pasanapite nthawi yaitali kuchokera pamene banja la a Ferrari linafika m’dzikoli, Trujillo anaphedwa. Izi zinachitika usiku wa pa May 30, 1961 pamene anthu anaombera koopsa galimoto yake. Koma kuphedwa kwa Trujillo sikunachititse kuti m’dzikoli mukhale mtendere. Mavuto anapitirira kwa zaka zingapo.
Ntchito Yolalikira Inkayenda Bwino
M’dzikoli munafikanso amishonale ena monga William Dingman amene analowa kalasi yoyamba ya Giliyadi ndi mkazi wake Estelle. Kunafikanso Thelma Critz ndi Flossie Coroneos kuchokera kunthambi ya ku Puerto Rico. Iwo anafika patangodutsa masiku awiri kuchokera pamene Trujillo anaphedwa. William anati: “Tinapeza dziko lonse lili njenjenje ndipo asilikali anali paliponse. Anthu ankaopa kuti pachitika zinazake zoopsa ndipo aliyense ankasechedwa kwambiri. Tinaimitsidwa m’marodibuloko ambirimbiri ndipo ankasanthula chilichonse m’zikwama zathu. Ngakhale tinthu ting’onoting’ono ankatitulutsa m’chikwama n’kutiyang’anitsitsa.” Kulalikira pa nthawi imeneyi kunali kovuta kwambiri.
William anati: “Mu ulamuliro wa Trujillo anthu ankauzidwa kuti a Mboni za Yehova ndi anthu achikomyunizimu oipa kwambiri. . . . Koma pang’ono ndi pang’ono tinathandiza anthu kuyamba kutimvetsa n’kusiya kudana nafe.” Ntchito yathu inayambanso kuyenda bwino ndipo anthu ambiri ankamvetsera uthenga wabwino. Pofika chakumapeto kwa chaka chautumiki cha 1961 m’dzikoli munali apainiya apadera 33.


text:
ZIMENE ACHINYAMATA AMADZIFUNSA
Kodi Ndingatani Kuti Ndikambirane ndi Makolo Anga pa Nkhani ya Malamulo Amene Anandiikira?
Zimene mukufunika: Kudziwa zoyenera kunena, mmene mungazilankhulire komanso nthawi yabwino yozilankhulira
Zimenezi ndi zofunika kwambiri chifukwa
zimathandiza kuti anthu akumvetseni.
zimakuthandizani kuti mumvetse chifukwa chake akukukanizani zimene mukufuna.
Ndipotu ngati mukufuna kuti makolo anu azikuchitirani zinthu monga munthu wamkulu, mufunika kudziwa njira zabwino zolankhulira. Kodi mungatani kuti zimenezi zitheke?
Phunzirani kudziletsa. Munthu amafunika kukhala wodziletsa kuti azilankhulana bwino ndi anthu.
Baibulo limanena kuti: “Wopusa amatulutsa mkwiyo wake wonse, koma wanzeru amakhala wodekha mpaka pamapeto.”
Apa mfundo ndi yakuti muzipewa kulankhula mopsa mtima, kumenyetsa zitseko, muzipewanso kunyinyirika, ngakhalenso kuyenda mopsa mtima. Koma ngati mungamasonyeze makhalidwe amenewa, makolo anu angakuwonjezereni malamulo m’malo mokuchepetserani.
Yesetsani kumvetsa zimene makolo anu akukuuzani. Mwachitsanzo: Tiyerekeze kuti makolo anu akukuletsani kupita kwinakwake kukasangalala. M’malo mokakamira kupita, mungawafunse kuti:
“Kodi mungandilole kupita ngati nditakhala limodzi ndi mnzanga uja amachita zinthu mwanzeru komanso modalirika?”
Mwina makolo anu sangalolebe kuti mupite. Koma ngati mutamvetsa chifukwa chake akukukanizani kupita, mukhoza kupeza njira yabwino yowapemphera.
Muzichita zinthu modalirika. Tiyerekezere kuti munthu wina wabwereka ndalama kubanki. Ngati atabweza ngongoleyo mokhulupirika, eni ake a bankiyo akhoza kumamukhulupirira ndipo akhoza kudzamubwereka ndalama zambiri m’tsogolo.
N’chimodzimodzinso ndi inuyo. Tinganene kuti muli ndi ngongole ndi makolo anu yomwe ndi kuwamvera. Ndiye ngati simukuwamvera, musadzadabwe akadzachepetsa kukudalirani, mwinanso kusiyiratu kukudalirani.
Koma ngati mutamachita zinthu modalirika ngakhale pa zinthu zazing’ono, makolo anu angayambe kukudalirani.


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
South Africa
1 Robert Broom Drive East
Rangeview
KRUGERSDORP
1739
SOUTH AFRICA
+27 11-761-1000
Kuona Malo
Lolemba mpaka Lachisanu
7:45 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Maola awiri
Zimene Timachita
Timasindikiza mabuku, magazini ndiponso timapepala m’zinenero 121 ndipo timatumiza zinthu zimenezi kumipingo yoposa 12,000 m’mayiko 11. Timamasulira mabuku ofotokoza nkhani za m’Baibulo m’zinenero 20. Timathandizanso ntchito yomanga Nyumba za Ufumu m’mayiko 42.


text:
The C-130J ndi Baibulo zatsopano za Hercules ndi chitsanzo yekha adakali kupanga. Kunja ofanana ndi Hercules tingachipeze powerenga mu maonekedwe zambiri, J chitsanzo ndi ndege zina. kusiyana monga latsopano Rolls-Royce AE 2100 D3 turboprops ndi Dowty R391 gulu scimitar injini, avionics digito (kuphatikizapo Mutu-Up Kusonyeza (HUDs) aliyense woyendetsa) ndi zofunika yafupika adalira, ndege awiri, mmodzi katundu mbuye, mkulu wina adalira. The C-130J ntchentche mofulumira, apamwamba ndi zina kuposa m'mbuyomu zitsanzo zonse C-130.
Full phukusi kwa FSX / SP2 (DX9 zithunzi), mwambo 2D ndi VC mulitali ndi Hud, & Garmin avionics. Mwambo phokoso, mbali bwino nkhani tingawapeze ndege chitsanzo. liveries anayi m'gulu - USAF, USCG, RAF ndi US Asilikali Blue Angelo amathandiza ndege. Ndi Jean-Pierre Brisard ndi Bob May - Premier ndege Design.


text:
MUTU 126
Petulo Anakana Yesu Kunyumba kwa Kayafa
MATEYU 26:69-75 MALIKO 14:66-72 LUKA 22:54-62 YOHANE 18:15-18, 25-27
PETULO ANAKANA YESU
Yesu atagwidwa m’munda wa Getsemane atumwi anathawa chifukwa ankachita mantha. Koma mtumwi Petulo “ndiponso wophunzira wina” anayamba kutsatira gulu lomwe linagwira Yesu. Zikuoneka kuti wophunzira winayo anali mtumwi Yohane. (Yohane 18:15; 19:35; 21:24) N’kutheka kuti atumwi awiriwa anakumana ndi gulu lomwe linagwira Yesu pamene ankapita kunyumba kwa Anasi. Anasi atalamula kuti gulu la anthulo lipite ndi Yesu kunyumba kwa Kayafa, yemwe anali mkulu wa ansembe, Petulo ndi Yohane ankawatsatira chapatali. Atumwiwo ayenera kuti anali ndi mantha poganizira zimene zikanawachitikira komanso ankadera nkhawa Mbuye wawo.
Yohane ankadziwana ndi Kayafa choncho sanavutike kulowa pageti la kunyumba kwa Kayafa. Koma Petulo anadikirirabe panja pa geti mpaka pamene Yohane anabwera kudzapempha mtsikana yemwe ankagwira ntchito ngati mlonda kuti amulowetse. Kenako mtsikanayo analola kuti Petulo alowe.
Chifukwa choti usiku umenewo kunkazizira kwambiri, anthu amene anasonkhana panja pa nyumba ya Kayafa ankawotha moto. Petulo ankawotha nawo motowo podikirira “kuti aone zotsatira” za mlandu wa Yesu. (Mateyu 26:58) Chifukwa cha kuwala kwa motowo, mtsikana uja anazindikira Petulo ndipo ananena kuti: “Kodi inunso si inu mmodzi wa ophunzira a munthu ameneyu?” (Yohane 18:17) Koma si mtsikana yekhayo amene anazindikira Petulo, panalinso anthu ena amene anamuzindikira n’kunena kuti ankayenda ndi Yesu.—Mateyu 26:69, 71-73; Maliko 14:70.
Petulo atadziwa kuti anthuwo amuzindikira, anakhumudwa kwambiri chifukwa sankafuna kuti anthu amudziwe moti anachoka n’kukakhala pageti. Petulo anakana zoti ankayenda ndi Yesu, moti munthu wina atamufunsa iye ananena kuti: “Ngakhale kumudziwa, sindikumudziwa ameneyo, ndipo sindikumvetsa kuti ukunena chiyani.” (Maliko 14:67, 68) Petulo anayambanso “kutemberera ndi kulumbira,” zomwe zikutanthauza kuti anali wokonzeka kulumbira kuti zimene ankanenazo zinali zoona komanso kuti anali wokonzeka kukumana ndi mavuto aliwonse ngati zomwe ankanenazo zikanadziwika kuti si zoona.—Mateyu 26:74.
Pamene zimenezi zinkachitika, n’kuti mlandu wa Yesu uli mkati m’chipinda cham’mwamba cha nyumba ya Kayafa. Petulo komanso anthu ena amene ankadikirira pa bwalo la nyumbayo ankangoona anthu akutuluka komanso kulowa kukapereka umboni.
Petulo akamalankhula ankamveka kuti ndi wa ku Galileya choncho zinkachita kuonekeratu kuti zimene ankanena zinali zabodza. Komanso munthu wina pa gululo anali wachibale wake wa Makasi, yemwe Petulo anamudula khutu uja. Munthuyo anafunsa Petulo kuti: “Ndinakuona iwe m’munda muja uli naye limodzi, ndikunama kapena?” Petulo atakananso kachitatu tambala analira ngati mmene Yesu ananenera.—Yohane 13:38; 18:26, 27.
Zikuoneka kuti pamene tambala ankalira, Yesu anali ataima pakhonde la chipinda cham’mwamba lomwe linali moyang’anizana ndi pa bwalo pa nyumbayo. Yesu atatembenuka anaphana maso ndi Petulo. Petulo ayenera kuti anadzimvera chisoni kwambiri mumtima mwake chifukwa anakumbukira zimene Yesu ananena ali m’chipinda chomwe anadyeramoPasika chija. Ndiyeno tangoganizani mmene Petulo anamvera atazindikira kuti wakanadi Yesu katatu. Nthawi yomweyo anatuluka mumpandawo ndipo analira mopwetekedwa mtima kwambiri.—Luka 22:61, 62.
Koma chinachitika n’chiyani kuti Petulo, yemwe ankadziona kuti ndi wolimba mwauzimu komanso wokhulupirika, akane Mbuye wake? Pa nthawiyi anthu ankapotoza choonadi komanso ankachita zinthu zoti Yesu aoneke ngati chigawenga choopsa. Choncho m’malo moti Petulo aikire kumbuyo munthu amene anali wosalakwa, iye anakana Munthu ‘amene anali ndi mawu amoyo wosatha.’—Yohane 6:68.
Zimene zinachitikira Petulo zikutithandiza kudziwa kuti ngati munthu sanakonzekere bwinobwino, ngakhale atakhala wodzipereka kwambiri komanso atakhala ndi chikhulupiriro cholimba, akhoza kugwa mwauzimu atakumana ndi mavuto kapena zinthu zomwe zingayese chikhulupiriro chake mwadzidzidzi. Choncho atumiki onse a Mulungu ayenera kuphunzirapo kanthu pa zimene zinachitikira Petulo.


text:
TIONE ZAKALE
Al-Khwarizmi
NTHAWI zambiri anthu akamatchula mitengo ya zinthu komanso akamayeza kulemera kwa zinthu, amagwiritsa ntchito manambala. Manambala ake ndi 0 mpaka 9. Anayambitsa njira yogwiritsa ntchito manambalayi ndi Ahindu komanso Aarabu. Zikuoneka kuti njirayi inayambira ku India ndipo kenako akatswiri ena amaphunziro amene ankalemba m’Chiarabu anafikitsa njirayi kumayiko a azungu m’zaka za m’ma 500 mpaka m’ma 1500. Mmodzi mwa akatswiriwa anali Muhammad ibn-Musa al-Khwarizmi, yemwe n’kutheka kuti anabadwa m’chaka cha 780 C.E. ndipo mwina anabadwira m’dziko lomwe masiku ano limatchedwa Uzbekistan. Anthu ambiri amati Al-Khwarizmi anali “katswiri wa masamu achiarabu.” N’chifukwa chiyani zili choncho?
KATSWIRI WA MASAMU ACHIARABU
Al-Khwarizmi analemba zokhudza madisimo. Awa ndi manambala omwe amakhala ndi pointi, mwachitsanzo 0.1 kapena 2.5. Komanso m’buku lake lina anafotokoza njira ina yothandiza kwambiri posova masamu. (The Book of Restoring and Balancing) Njirayi imatchedwa algebra m’Chingelezi ndipo mawuwa anachokera ku mawu achiarabu akuti al-jabr. Wolemba mabuku wina, dzina lake Ehsan Masood ananena kuti: “Pa njira zonse zosovera masamu zimene anthu anatulukirapo, algebra ndi njira yabwino kwambiri komanso yothandiza pa nkhani za sayansi.” *
Wolemba mabuku wina analemba kuti: “Kuyambira kale ana asukulu amangoona kuti masamu a algebra, amene Al-Khwarizmi anayambitsawa, ndi ovuta kwambiri moti aphunzitsi akamawaphunzitsa, amaona kuti akungowavutitsa.” Komatu cholinga cha Al-Khwarizmi poyambitsa njirayi chinali kuthandiza anthu kuti asamavutike akamachita malonda, akamagawa chuma komanso akamachita kafukufuku.
Patadutsa zaka zambiri, akatswiri ena a masamu a ku mayiko a azungu monga Galileo ndi Fibonacci anamutayira kamtengo Al-Khwarizmi chifukwa choti anafotokoza bwino mmene tingagwiritsire ntchito njira ya algebra posova masamu. Zimene Al-Khwarizmi anafotokoza zinathandiza anthu kufufuza zambiri zokhudza masamu a algebra, arithmetic ndi trigonometry. Masamu a trigonometry anathandiza akatswiri a maphunziro a ku Middle East kuti azitha kuwerengetsera kutalika kwa zinthu zamakona atatu komanso kukula kwa makona akewo. Zinawathandizanso kudziwa zambiri zokhudza sayansi ya zinthu zakuthambo. *
Ehsan Masood ananena kuti, pa njira zonse zosovera masamu zimene anthu anatulukirapo, algebra ndi njira yabwino kwambiri
Anthu amene anagwiritsa ntchito zimene Al-Khwarizmi anapezazi, anatulukiranso njira zosovera masamu pogwiritsa ntchito madisimo. Komanso anatulukira njira zatsopano zodziwira kukula kwa malo komanso kuchuluka kwa mpweya ndi zinthu zamadzimadzi. Akatswiri a zomangamanga a ku Middle East anayamba kugwiritsa ntchito njira zimenezi kale kwambiri zisanafike m’mayiko a azungu. Anthu a m’mayikowa anayamba kudziwa masamuwa pa nthawi imene Matchalitchi Achikhristu a m’mayiko awo ankamenyana ndi Asilamu. Asilikali amene anamenya nkhondozi anaphunzira masamuwa ndipo atabwerera kwawo anayamba kuwagwiritsa ntchito. Komanso Asilamu ophunzira omwe anawagwira pa nkhondozi n’kupita nawo kwawo monga akapolo, anathandiza kuti kumenekonso anthu ayambe kugwiritsa ntchito masamuwa.
ANTHU AMBIRI ANAYAMBA KUGWIRITSA NTCHITO MASAMU ACHIARABU
Zimene Al-Khwarizmi analemba zinamasuliridwa m’Chilatini. Anthu ambiri amaona kuti katswiri wina wamasamu wa ku Italy, dzina lake Fibonacci, yemwe ankatchedwanso Leonardo wa ku Pisa, anagwira ntchito yotamandika pothandiza kuti anthu a kumayiko a azungu azigwiritsa ntchito manambala omwe Ahindu komanso Aarabu anayambitsa. Anaphunzira za manambalawa pamene ankayenda m’mayiko omwe ali m’mbali mwa nyanja ya Mediterranean ndipo kenako analemba buku lofotokoza za masamuwa.
Panatenga nthawi yaitali kwambiri kuti njira zosovera masamu zomwe Al-Khwarizmi anayambitsa ziyambe kutchuka. Koma panopa, njirazi n’zothandiza kwambiri pa nkhani za sayansi komanso luso lopanga zinthu zamakono. Zimathandizanso kwambiri pa nkhani zamalonda ngakhalenso popanga zinthu zosiyanasiyana.
^ ndime 5 M’masamu a masiku ano a algebra, manambala amene sakudziwika amaimiridwa ndi x, y kapena zilembo zina. Mwachitsanzo akalemba kuti x + 4 = 6. Tikafuna kudziwa kuti x akuimira chiyani, timapanga 6 - 4 n’kupeza 2. Choncho x akuimira 2.
^ ndime 7 Akatswiri a sayansi ya zinthu zakuthambo a ku Greece ndi amene anali oyamba kuchita zimenezi. Akatswiri a maphunziro achisilamu ankagwiritsa ntchito njirayi pofuna kudziwa kumene kuli mzinda wa Mecca womwe ndi wofunika kwambiri m’chipembedzo chachisilamu. Masiku anonso, Asilamu amayang’ana komwe kuli mzinda wa Mecca akamapemphera ndiponso akamazinga nyama. Komanso akamaika maliro, amawayang’anitsa komwe kuli mzindawu.


text:
ZIMENE ACHINYAMATA AMADZIFUNSA
Kodi Ndingafotokoze Bwanji Zimene Ndimakhulupirira pa Nkhani ya Kugonana?
“Kodi iwe vuto lako n’chiyani? Zoona chibadwire sunagonepo ndi munthu aliyense?”
Ngati mungafunike kuyankha funso limeneli ndipo yankho lanu ndilakuti “inde,” kodi mungayankhe molimba mtima? Nkhani ino ikuthandizani kwambiri.
Kodi ndi anthu ati omwe tikukambirana m’nkhaniyi, omwe tingati sanagonepo ndi aliyense chibadwire?
Anthu ena amati sanagonanepo ndi munthu wina.
Iwo amanena zimenezi chifukwa choti sanagonanepo ndi wina m’njira yeniyeni yogonanira, ngakhale kuti amachita zinthu zina zokhudzana ndi kugonana.
Koma mawu akuti “kugonana” angatanthauze zinthu monga kugonana m’kamwa, kugonana kumatako, ngakhalenso kuseweretsa maliseche a munthu wina.
Mfundo yofunika kwambiri: Munthu amene tinganene kuti sanagonanepo ndi munthu wina ndi yemwe sanachitepo zilizonse zokhudzana ndi kugonana, monga kugonana m’kamwa, kugonana kumatako, kapena kuseweretsa maliseche a munthu wina.
Kodi Baibulo limati chiyani pa nkhani ya kugonana?
Baibulo limanena kuti anthu okhawo amene ayenera kugonana ndi mwamuna ndi mkazi okwatirana. (Miyambo 5:18) Choncho, munthu aliyense amene akufuna kusangalatsa Mulungu ayenera kupewa kugonana mpaka atalowa m’banja.
Anthu ena amati zimene Baibulo limanena pa nkhaniyi n’zachikale ndipo sizingagwire ntchito masiku ano. Koma kumbukirani kuti masiku ano mabanja ambiri akutha, anthu ambiri akutenga mimba zapathengo komanso akutenga matenda opatsirana pogonana. Izi zikusonyezeratu kuti anthu a m’dziko loipali sangatipatse malangizo othandiza pa nkhani yokhudza kugonana komanso makhalidwe abwino.
Mukaganizira zimenezi, n’zoonekeratu kuti mfundo za m’Baibulo n’zothandiza kwambiri. Mwachitsanzo: Tiyerekezere kuti winawake wakupatsani ndalama zokwana madola 1,000 ngati mphatso. Kodi mungakwere padenga la nyumba n’kuponya m’mwamba ndalamazo n’cholinga choti aliyense amene akudutsa m’njira azitole?
Zinthu ngati zimenezi zingachitikenso pa nkhani yokhudza kugonana. Mtsikana wina wazaka 14 dzina lake Sierra anati: “Sindingalole kuwononga mphatso imene Mulungu anandipatsa kuti ndidzaigwiritse ntchito ndikadzalowa m’banja. Sindingayerekeze kuipereka kwa munthu amene sindikumudziwa yemwenso pakapita zaka, sindingakumbukire n’komwe dzina lake.” Nayenso Tammy, mtsikana wazaka 17, ananena maganizo ake ogwirizana ndi zimenezi. Iye anati: “Kugonana ndi mphatso yapadera kwambiri ndipo sindingangoipereka kwa wina aliyense.”
Mfundo yofunika kwambiri: Baibulo limalimbikitsa anthu amene sanalowe m’banja kuti azipewa kugonana komanso kuchita makhalidwe ena oipa.
Kodi inuyo mumakhulupirira zotani?
Kodi inuyo mumakhulupirira kuti zimene Baibulo limanena pa nkhani ya kugonana n’zothandiza kapena n’zopanikiza?
Kodi mumakhulupirira kuti anthu awiri amene sanakwatirane, omwe amakondana kwambiri, akhoza kumagonana?
Achinyamata ambiri ataganizira nkhaniyi mozama, aona kuti kupewa kugonana asanalowe m’banja komanso kupitiriza kukhala ndi makhalidwe abwino, n’kothandiza kwambiri. Iwo sanong’oneza bondo kuti anasankha molakwika ndiponso saona kuti akumanidwa zinazake zabwino. Taonani zimene ena mwa achinyamata amenewa ananena:
“Ndimasangalala kwambiri chifukwa sindinagonepo ndi munthu chibadwire. Zimenezi zandithandiza kuti ndisamavutike ndi zinthu zimene anthu omwe amagonana asanalowe m’banja amavutika nazo. Mwachitsanzo, ambiri amavutika maganizo, amatenga matenda komanso amanong’oneza bondo.”
—Emily.
“Ndikaganizira zoti ndilibe matenda opatsirana pogonana, ndimasangalala kwambiri. Izi zili choncho chifukwa sindinakhalepo ndi zibwenzi zimene ndinkagonana nazo.”
—Elaine.
“Ndamvapo atsikana ambiri a msinkhu wangawu komanso ena okulirapo akudandaula kuti sanachite bwino kugonana ndi munthu, moti amaona kuti akanachita bwino akanadikira. Ine sindikufuna kuti zoterezi zindichitikire.”
—Vera.
“Ndaonapo anthu ambiri amene amanong’oneza bondo chifukwa chogonana asanalowe m’banja kapena chifukwa chogonana ndi anthu ambirimbiri. Ineyo ndimaona kuti moyo woterewu ndi wosasangalatsa.”
—Deanne.
Mfundo yofunika kwambiri: Mukufunika kumadziwa bwino zimene mumakhulupirira musanakumane ndi mayesero kapena oti muchite zachiwerewere.
Kodi mungafotokozere bwanji ena zimene mumakhulupirira?
Kodi munganene chiyani ngati winawake atakufunsani zimene mumakhulupirira pa nkhani yokhudza kugonana? Choyamba, zimadalira kwambiri mmene zinthu zilili pa nthawiyo.
“Ngati munthuyo akungofuna kundinyoza basi, sindingakhale pamalo omwewo. Ndikhoza kumuyankha kuti, ‘Zimene ndimakhulupirira pa nkhaniyi si zikukukhudza,’ kenako n’kuchokapo.”
—Corinne.
“Anthu ena kusukulu amakonda kuvutitsa anzawo basi. Ngati anthu atandifunsa pofuna kungondivutitsa basi, sindingawayankhe n’komwe.”
—David.
Kodi Mukudziwa? Nthawi zina Yesu ankangokhala chete anthu akamamunyoza.
Koma nanga bwanji ngati munthu amene akukufunsaniyo akufunadi kudziwa? Ngati mukuona kuti munthuyo akhoza kulemekeza zimene Baibulo limanena, mungamuuze mavesi monga 1 Akorinto 6:18. Vesi limeneli limanena kuti anthu amene akugonana asanakwatirane akuchimwira thupi lawo.
Muzikumbukira kuti ndi bwino kulankhula molimba mtima, kaya mukugwiritsa ntchito Baibulo kapena ayi. Musaiwalenso kuti zimene munasankha, zoti musagonane ndi munthu aliyense mpaka mutalowa m’banja, n’zonyaditsa kwambiri.
“Ukamayankha molimba mtima umasonyeza kuti sukukayikira zimene umakhulupirira. Umasonyezanso kuti umachita zimene unasankhazo chifukwa umadziwa kuti n’zoyenera, osati chifukwa ena anakuuza.”
—Jill.
Mfundo yofunika kwambiri: Ukamatsatira molimba mtima zimene umakhulupirira pa nkhani yokhudza kugonana, suvutika kufotokozera ena. Komanso anthu ena angamakulemekeze kwambiri. Mtsikana wina wazaka 21 dzina lake Melinda anati: “Anzanga akuntchito amandiyamikira chifukwa sindinagonanepo ndi munthu chibadwire. Sikuti iwo amandiona ngati munthu wopepera koma amaona kuti ndine wodziletsa komanso wakhalidwe labwino.”
Zimene zingakuthandizeni: Ngati mukufunikira kuthandizidwa kuti muzifotokoza molimba mtima zimene mumakhulupirira pa nkhani yokhudza kugonana, koperani nkhani yakuti “Mmene Mungafotokozere Ena Zimene Mumakhulupirira pa Nkhani ya Kugonana” pagawo lakuti “Zoti Muchite.” Werenganinso nkhani zotsatirazi:
“Kodi Kugonana Tili Pachibwenzi Kungachititse Kuti Tizikondana Kwambiri?” (Galamukani! April 2010, tsamba 26)
“N’chifukwa Chiyani Sindiyenera Kugonana ndi Aliyense Mpaka N’talowa M’banja?” (Mutu 5 wa buku lakuti Mayankho a Zimene Achinyamata Amafunsa, Buku Lachiwiri)
“Mfundo zimene zatchulidwa m’mabuku a ‘Zimene Achinyamata Amadzifunsa’ n’zothandiza kwambiri. Mwachitsanzo, patsamba 187 la buku loyamba pali chithunzi chosonyeza kuti kugonana musanalowe m’banja kuli ngati kupereka mwa ulele nekilesi yodula kwambiri. anthu omwe amachita khalidwe limeneli amadzitchipitsa. Chithunzi chomwe chili patsamba 177 chikusonyeza kuti kugonana ndi munthu amene simunakwatirane naye kuli ngati kutenga chithunzi chokongola kwambiri n’kuchisandutsa chopondapo. Koma chithunzi chomwe chimandisangalatsa kwambiri chili patsamba 54 la buku lachiwiri. Mawu ofotokozera chithunzichi amati: ‘Kugonana ndi munthu musanalowe m’banja, kuli ngati kutsegula mphatso musanapatsidwe.’ Zimakhala ngati ukuba mphatso ya munthu yemwe mudzakwatirane naye.”
—Victoria.


text:
Zinachokera pa "Pilot Manual" wa RAAF PC-9 / A zimauluka ndi Royal Australian Air Force. Abwino Ovuta simmers zimenezi kuwonjezera pa ndi khalidwe zosaneneka kwa mankhwala aulere.
Features: Mwambo zikumveka. Gauges mokhulupirika kulengedwanso ndi enieni PC-9 / A zimauluka ndi Royal Australian Air Force. Chapamwamba ndege chitsanzo cholinga nalitsimikizira ndi alangizi wakale wa PC-9 / A. A zosiyanasiyana paintschemes ndi mkulu kusamvana paintkit umalimbana chomasuka repainting ogwiritsa ntchito. Progressive icing mawindo ngati kuzizira kwambiri. Droppable ordnance ndi kuwonongeka adalira! (Osati anayesedwa). mawonekedwe HD


text:
Kudzichepetsa N’kofunika Kwambiri
“Nzeru zimakhala ndi anthu odzichepetsa.”—MIY. 11:2.
NYIMBO: 38, 69
1, 2. N’chifukwa chiyani Mulungu anasiya kukonda Sauli? (Onani chithunzi pamwambapa.)
SAULI, yemwe anali mfumu ya Isiraeli, poyamba anali munthu wabwino komanso wodzichepetsa. (1 Sam. 9:1, 2, 21; 10:20-24) Koma pasanapite nthawi anayamba kudzikuza. Mwachitsanzo, pa nthawi ina iye ankayembekezera mneneri Samueli kuti adzapereke nsembe ku Giligala. Koma Samueliyo anachedwa. Afilisiti anali atatsala pang’ono kufika kuti adzamenyane ndi Aisiraeli ndipo Aisiraeli ena anayamba kubalalika. Choncho Sauli analephera kudikira moleza mtima ndipo anapereka nsembe kwa Mulungu ngakhale kuti sunali udindo wake kuchita zimenezi. Yehova sanasangalale ndi zimene Sauli anachitazi.—1 Sam. 13:5-9.
2 Samueli atafika anadzudzula Sauli. Koma m’malo movomereza kulakwa kwake iye anayamba kudziikira kumbuyo, kuimba mlandu anthu ena komanso kuchepetsa tchimo lake. (1 Sam. 13:10-14) Kungoyambira nthawi imeneyi, Sauli anayamba kuchita zinthu zambiri zoipa. Izi zinachititsa kuti ufumu uchotsedwe kubanja lake komanso kuti Yehova asiye kumukonda. (1 Sam. 15:22, 23) Choncho zinthu sizinamuthere bwino ngakhale kuti anayamba bwino kwambiri.—1 Sam. 31:1-6.
3. (a) Kodi anthu ambiri ali ndi maganizo otani pa nkhani ya kudzichepetsa? (b) Kodi tikambirana mafunso ati?
3 Masiku ano anthu ambiri amaganiza kuti kukhala odzichepetsa kungachititse kuti asatchuke komanso kuti zinthu zisamawayendere bwino. Choncho safuna n’komwe kukhala odzichepetsa. Mwachitsanzo, wochita zisudzo wina wotchuka, yemwenso ndi wandale, ananena kuti: “Ine sindiyerekeza n’komwe kukhala wodzichepetsa. Ndipo ndimakhulupirira kuti sindidzachita zimenezo.” Koma kodi n’chifukwa chiyani kudzichepetsa n’kofunikabe masiku ano? Kodi munthu wodzichepetsa amatani? Nanga tingatani kuti nthawi zonse tizikhala odzichepetsa? M’nkhaniyi tikambirana mafunso awiri oyambawa, ndipo lachitatuli tidzakambirana m’nkhani yotsatira.
N’CHIFUKWA CHIYANI KUDZICHEPETSA N’KOFUNIKA?
4. Kodi munthu wodzikuza amatani?
4 Baibulo limasonyeza kuti munthu wodzikuza amakumana ndi mavuto koma wodzichepetsa zinthu zimamuyendera bwino. (Werengani Miyambo 11:2.) Ndiyetu mpake kuti Davide anapempha Yehova kuti: “Mundiletse kuchita modzikuza, ine mtumiki wanu.” (Sal. 19:13) Kodi munthu ‘wodzikuza’ amatani? Amachita zinthu zomwe si udindo wake ndipo nthawi zambiri amachita zimenezi chifukwa cha kunyada kapena chifukwa cholephera kuleza mtima. Popeza ndife ochimwa, tonsefe pa nthawi ina tinachitapo zinthu modzikuza. Koma chitsanzo cha Mfumu Sauli chikusonyeza kuti tikalola zimenezi kukhala chizolowezi, tingawononge ubwenzi wathu ndi Yehova. Lemba la Salimo 119:21 limati Yehova ‘amadzudzula odzikuza.’ N’chifukwa chiyani zili choncho?
5. N’chifukwa chiyani tingati kukhala wodzikuza n’koopsa?
5 Kukhala ndi chizolowezi chochita zinthu modzikuza n’koopsa. Tikutero pa zifukwa zitatu. Choyamba tikamachita zinthu modzikuza timasonyeza kuti sitilemekeza Yehova yemwe ndi Wolamulira wathu. Chachiwiri, tikamachita zinthu zomwe si udindo wathu, anthu ena sangasangalale ndipo tingathe kuyambana nawo. (Miy. 13:10) Chachitatu, zikadziwika kuti tachita zinthu modzikuza, tingachite manyazi. (Luka 14:8, 9) Apatu zikusonyezeratu kuti kudzikuza si kwabwino. Mpake kuti Malemba amatilimbikitsa kuti tikhale odzichepetsa.
KODI MUNTHU WODZICHEPETSA AMATANI?
6, 7. Kodi munthu wodzichepetsa amatani?
6 M’Baibulo mawu akuti kudzichepetsa amatanthauza kukhala wosanyada komanso wosadzikuza. (Afil. 2:3) Munthu wodzichepetsa amazindikira zimene sayenera kuchita ndipo akalakwitsa amavomereza kulakwa kwake. Iye amamvetsera maganizo a ena ndipo amaphunzirapo kanthu. Choncho munthu wodzichepetsa amasangalatsa kwambiri Yehova.
7 Munthu wodzichepetsa amazindikiranso kuti pali zinthu zina zimene sangakwanitse kuchita. Iye amadziwanso zinthu zimene si udindo wake kuchita. Zimenezi zimamuthandiza kuti azilemekeza ena komanso aziwachitira zinthu mokoma mtima.
8. Kodi ndi zinthu ziti zimene zingasonyeze kuti tayamba kuchita zinthu modzikuza?
8 Koma mosazindikira munthu angayambe kuganiza kapena kuchita zinthu modzikuza. Kodi zimenezi zingatheke bwanji? Mwina tingayambe kudziona kuti ndife ofunika kuposa ena chifukwa choti tili ndi udindo winawake. (Aroma 12:16) Kapena tingayambe kuchita zinthu modzitama kuti anthu atione. (1 Tim. 2:9, 10) Mwinanso tingayambe kugwiritsa ntchito udindo wathu, kapena zinthu zina pofuna kuti anthu aziyendera maganizo athu.—1 Akor. 4:6.
9. Kodi n’chiyani chimachititsa ena kuyamba kudzikuza? Perekani zitsanzo za m’Baibulo.
9 Tonsefe tingayambe kuchita zinthu modzikuza ngati titalola kuti zilakolako za thupi zizititsogolera. Anthu ambiri amayamba kudzikuza chifukwa cha nsanje, kufuna udindo komanso chifukwa chosaugwira mtima. Anthu ena a m’Baibulo monga Abisalomu, Uziya komanso Nebukadinezara anayamba kudzikuza chifukwa chotsatira “ntchito za thupi” ndipo Yehova anawachititsa manyazi.—2 Sam. 15:1-6; 18:9-17; 2 Mbiri 26:16-21; Dan. 5:18-21.
10. N’chifukwa chiyani tiyenera kupewa kuweruza ena? Perekani zitsanzo za m’Baibulo.
10 Koma palinso zifukwa zina zimene zingapangitse munthu kuti achite zinthu zooneka ngati si wodzichepetsa. Mwachitsanzo, taganizirani za Abimeleki ndi Petulo. (Gen. 20:2-7; Mat. 26:31-35) Kodi anthu amenewa tingati anali odzikuza? Kapena vuto ndi loti sankadziwa zonse kapena anachita zinthu asanaganize kaye? Popeza sitidziwa za mumtima mwa munthu, si bwino kuthamangira kuweruza ena.—Werengani Yakobo 4:12.
TIZIKHUTIRA NDI MALO ATHU M’GULU LA YEHOVA
11. Kodi munthu wodzichepetsa amazindikira chiyani?
11 Munthu wodzichepetsa amazindikira malo ake m’gulu la Yehova. Popeza Yehova ndi Mulungu wadongosolo, amapatsa aliyense zochita m’gulu lake. Zochitazi sizikhala zofanana koma tonse ndife ofunika kwambiri. Yehova ndi wokoma mtima ndipo anatipatsa mphatso zosiyanasiyana, luso komanso zinthu zina zimene tingagwiritse ntchito pomutumikira komanso pothandiza ena. (Aroma 12:4-8) Yehova amaona kuti tonsefe tili ngati oyang’anira ndipo izi zimasonyeza kuti amatilemekeza, kutidalira komanso amayembekezera kuti tikwaniritse udindo wathu.—Werengani 1 Petulo 4:10.
12, 13. N’chifukwa chiyani sitiyenera kudabwa ngati utumiki wathu wasintha?
12 Koma zimene tikuchita m’gulu la Yehova zikhoza kusintha nthawi iliyonse. Chitsanzo pa nkhaniyi ndi Yesu. Poyamba anali awiriwiri ndi Yehova m’chilengedwe chonsechi. (Miy. 8:22) Koma kenako anathandiza nawo polenga angelo, zinthu zakumwamba ndi zapadziko lapansi komanso anthu. (Akol. 1:16) Patapita nthawi, anasinthanso n’kubwera padzikoli. Poyamba anali kamwana ndipo kenako anakhala munthu wamkulu. (Afil. 2:7) Iye atafa anaukitsidwa n’kubwerera kumwamba ndipo mu 1914 anakhala Mfumu ya Ufumu wa Mulungu. (Aheb. 2:9) Komatu amenewa si mapeto a kusintha kwa utumiki wake. Pambuyo pa ulamuliro wake wa zaka 1,000, iye adzapereka Ufumu kwa Yehova kuti “Mulungu akhale zinthu zonse kwa aliyense.”—1 Akor. 15:28.
13 Nafenso utumiki wathu ukhoza kusintha mwina chifukwa cha zinthu zina zimene zachitika pa moyo wathu. Mwachitsanzo, zimene munkachita muli nokha zikhoza kusintha mukakhala pa banja kapena mukakhala ndi ana. Komanso achikulire ena angaone kuti maudindo awo achepa ndipo angathe kuyamba utumiki wa nthawi zonse. Mwachidule tingati zinthu zikasintha pa moyo wathu, utumiki komanso udindo wathu umasinthanso. Tikhoza kupezeka kuti tayamba kuchita zambiri kapena zochepa. Kaya ndife achinyamata kapena achikulire, timadwaladwala kapena ayi, Yehova amatiganizira ndipo amadziwa zimene aliyense angachite bwino pomutumikira. Iye sayembekezera zimene sitingakwanitse ndipo amayamikira zimene timayesetsa kumuchitira.—Aheb. 6:10.
14. Kodi kudzichepetsa kungatithandize bwanji kuti tizikhutira ndi zimene tikuchita komanso kuti tizisangalala?
14 Yesu ankasangalala ndi utumiki uliwonse umene anapatsidwa ndipo ifenso tikhoza kumasangalala ndi utumiki wathu. (Miy. 8:30, 31) Munthu wodzichepetsa amakhutira ndi utumiki kapena udindo umene ali nawo mumpingo. Iye sadandaula kuti sanapatsidwe utumiki winawake kapena kuti anzake apatsidwa udindo wina. M’malomwake amasangalala ndi utumiki umene ali nawo n’kumauchita mwakhama podziwa kuti wachokera kwa Yehova. Komanso amalemekeza anthu amene apatsidwa udindo ndipo amawathandiza podziwa kuti udindo wawowo wachokeranso kwa Yehova.—Aroma 12:10.
KHALANI NDI MAGANIZO OYENERA PA NKHANI YA KUDZICHEPETSA
15. Kodi tikuphunzira chiyani kwa Gidiyoni?
15 Gidiyoni ndi chitsanzo chabwino pa nkhani ya kudzichepetsa. Mngelo wa Yehova atabwera kwa iye, Gidiyoni anavomereza modzichepetsa kuti anali munthu wamba. (Ower. 6:15) Yehova atamupatsa ntchito yoti achite, iye anaonetsetsa kuti wamvetsa zoyenera kuchita ndipo anadalira Yehova kuti amutsogolere. (Ower. 6:36-40) Gidiyoni anali munthu wolimba mtima. Komabe ankachita zinthu mwanzeru ndiponso mosamala. (Ower. 6:11, 27) Komanso iye sanagwiritse ntchito udindo wake ngati mwayi woti atchuke. M’malomwake atangomaliza ntchito imene Yehova anamupatsa, anabwerera kwawo.—Ower. 8:22, 23, 29.
16, 17. Kodi munthu wodzichepetsa amadzifunsa mafunso ati akapatsidwa utumiki watsopano?
16 Kukhala odzichepetsa sikutanthauza kuti tisamayesetse kuti tiyenerere udindo winawake kapena tizikana udindo popanda chifukwa. Paja Malemba amatilimbikitsa kuti tiziyesetsa kupita patsogolo. (1 Tim. 4:13-15) Koma kodi nthawi zonse timafunika kupatsidwa utumiki wina kuti zioneke kuti tikupita patsogolo? Ayi. Yehova angatidalitse ndipo tingathe kumapita patsogolo ngakhale kuti sitinasinthe utumiki. Tingathenso kumasonyeza kwambiri makhalidwe abwino n’kumayesetsanso kuti tizichita bwino utumiki umene tili nawo panopa.
17 Munthu wodzichepetsa akapatsidwa utumiki amayamba wafufuza zoyenera kuchita pa utumikiwo. Kenako amaganizira bwino nkhaniyo kuti aone ngati angakwanitse. Mwachitsanzo, amadzifunsa kuti, ‘Kodi ndikayamba utumikiwu ndizipeza nthawi yochitanso zinthu zina zofunika kwambiri? Ngati nthawi sizipezeka, kodi n’zotheka kupatsa ena ntchito zina kuti ndizipeza nthawi yochita utumiki watsopanowu?’ Ngati yankho pa mafunso awiriwa ndi loti ayi, ndiye kuti ndi bwino kupempha kuti apatse ena utumiki watsopanowo. Kupemphera komanso kudzifufuza moona mtima kungathandize kuti tisamavomere zinthu zimene sitingakwanitse.
18. (a) Kodi munthu wodzichepetsa amatani akapatsidwa utumiki watsopano? (b) Kodi munthu wodzichepetsa amatsatira bwanji lemba la Aroma 12:3?
18 Nkhani ya Gidiyoni ikhoza kutithandizanso tikapatsidwa utumiki watsopano. Imatikumbutsa mfundo yoti sitingachite bwino utumiki uliwonse popanda kutsogoleredwa komanso kudalitsidwa ndi Yehova. Paja timalangizidwa kuti: “Uziyenda modzichepetsa ndi Mulungu wako.” (Mika 6:8) Choncho tikapatsidwa utumiki tizipemphera kwa Yehova. Ndiyeno kuti tidziwe zochita, tizifufuza m’Mawu ake komanso m’malangizo amene gulu lake lapereka. Tikatero timasonyeza kuti tikuzindikira zoti nzeru zathu n’zoperewera poyerekezera ndi za Yehova. Tisamaiwalenso kuti ‘kudzichepetsa kwa Yehova n’kumene kumatikweza’ osati luso lathu. (Sal. 18:35) Tikamayenda modzichepetsa ndi Mulungu tidzapewa kudziona ngati apamwamba kapena ngati osanunkha kanthu.—Werengani Aroma 12:3.
19. N’chifukwa chiyani tiyenera kukhala odzichepetsa?
19 Munthu wodzichepetsa amapereka ulemerero kwa Yehova podziwa kuti iye ndi Mlengi komanso Wolamulira wa Chilengedwe Chonse. (Chiv. 4:11) Amakhalanso wokhutira ndi zimene akuchita ndipo amakhala wakhama. Amalemekeza maganizo a ena ndipo izi zimalimbikitsa mgwirizano. Iye samadziona kuti ndi wofunika kuposa ena ndipo amakhala wosamala pochita zinthu. Izi zimathandiza kuti asamalakwitselakwitse. Pa zifukwa zimenezi, tikhoza kunena kuti kudzichepetsa n’kofunika kwambiri kwa anthu onse a Mulungu ndipo Yehova amakonda kwambiri anthu odzichepetsa. Koma kodi tingatani kuti tizikhala odzichepetsa nthawi zonse? Tidzaona m’nkhani yotsatira.


text:
Zimene Yehova Wachita Kuti Tiyandikane Naye
“Yandikirani Mulungu, ndipo iyenso adzakuyandikirani.”—YAK. 4:8.
1. Kodi anthufe timafunitsitsa kugwirizana ndi ndani?
TONSEFE timafunitsitsa kugwirizana kwambiri ndi anthu ena. Anthu amakhala ogwirizana kwambiri ngati amakondana ndiponso kudziwana bwino. Timamva bwino kwambiri ngati timagwirizana ndi achibale komanso anzathu amene amatikonda, kutiyamikira ndiponso kutimvetsa. Koma Mlengi wathu Wamkulu ndi amene tiyenera kukhala naye pa ubwenzi wabwino kuposa wina aliyense.—Mlal. 12:1.
2. (a) Kodi Yehova amalonjeza chiyani? (b) N’chifukwa chiyani anthu ambiri amaganiza kuti zimenezi n’zosatheka?
2 Yehova amatilimbikitsa m’Mawu ake kuti ‘timuyandikire’ ndipo amalonjeza kuti tikachita zimenezi nayenso ‘adzatiyandikira.’ (Yak. 4:8) Mfundo imeneyi ndi yolimbikitsa kwambiri. Koma anthu ambiri amaganiza kuti zimenezi n’zosatheka. Iwo amaona kuti Mulungu ndi wapamwamba kwambiri ndipo iwo ndi osayenera kumuyandikira. Koma kodi n’zothekadi kukhala pa ubwenzi ndi Yehova?
3. Kodi tiyenera kuzindikira mfundo iti yokhudza Yehova?
3 Yehova “sali kutali ndi aliyense” amene akufunitsitsa kumudziwa. (Werengani Machitidwe 17:26, 27; Salimo 145:18.) Mulungu wathu akufuna kuti ngakhale anthu ochimwafe tikhale naye pa ubwenzi wolimba. (Yes. 41:8; 55:6) Wamasalimo ankadziwa bwino zimenezi ndipo analemba kuti: “Inu Wakumva pemphero, anthu a mitundu yonse adzabwera kwa inu. Wodala ndi munthu amene inu mwamusankha ndi kumuyandikizitsa kwa inu.” (Sal. 65:2, 4) Nkhani ya m’Baibulo yokhudza Mfumu Asa ya Yuda imasonyeza zimene Mulungu amachita munthu akamuyandikira. *
ZIMENE TINGAPHUNZIRE KWA ASA
4. Kodi Asa anapereka chitsanzo chotani kwa Ayuda?
4 Mfumu Asa anasonyeza kuti ankafunitsitsa kulambira koyera. Iye anachotsa mahule a pakachisi komanso mafano amene anthu ankalambira. (1 Maf. 15:9-13) Atatero, anali ndi ufulu wouza anthu onse kuti “afunefune Yehova Mulungu wa makolo awo ndi kutsatira chilamulo.” Yehova anapatsa Ayuda mtendere pa zaka 10 zoyambirira za ulamuliro wa Asa. Kodi Asa anati mtenderewo wabwera chifukwa chiyani? Iye anauza anthu ake kuti: “Malo m’dzikoli akadalipo chifukwa tafunafuna Yehova Mulungu wathu. Tam’funafuna ndipo watipatsa mpumulo pakati pa adani athu onse otizungulira.” (2 Mbiri 14:1-7) Tiyeni tione zimene zinachitika pambuyo pake.
5. Kodi Asa anakumana ndi vuto liti, ndipo linatha bwanji?
5 Tayerekezerani kuti inuyo munali Asa. Ndiye Zera wa ku Itiyopiya akubwera ku Yuda ndi asilikali 1 miliyoni komanso magaleta 300. (2 Mbiri 14:8-10) Kodi mukanatani poona kuti asilikali anu alipo 580,000 okha ndipo tingati ndi hafu chabe ya adani anuwo? Mwina mukanadzifunsa kuti kodi Yehova akuloleranji kuti izi zichitike? Kodi mukanayamba kuchita zinthu modalira nzeru zanu basi? Zimene Asa anachita zimasonyeza kuti anali pa ubwenzi ndi Yehova ndipo ankamudalira kwambiri. Iye anapemphera kuchokera pansi pa mtima kuti: “Tithandizeni Yehova Mulungu wathu chifukwa tikudalira inu, ndipo tabwera m’dzina lanu kudzamenyana ndi khamuli. Inu Yehova ndinu Mulungu wathu. Musalole kuti munthu akuposeni mphamvu.” Kodi Yehova anayankha bwanji pemphero la Asa? Iye “anagonjetsa Aitiyopiyawo” ndipo palibe mdani ngakhale mmodzi amene anapulumuka.—2 Mbiri 14:11-13.
6. Kodi tingatsanzire bwanji Asa?
6 N’chiyani chinathandiza Asa kukhulupirira kuti Mulungu amutsogolera komanso kumuteteza? Baibulo limanena kuti “Asa anachita zabwino pamaso pa Yehova” ndipo “anatumikira Yehova ndi mtima wathunthu.” (1 Maf. 15:11, 14) Ifenso tiyenera kutumikira Mulungu ndi mtima wathunthu. Zimenezi n’zofunika kwambiri ngati tikufuna kuti tikhale naye pa ubwenzi panopa mpaka m’tsogolo. Timayamikira kwambiri kuti Yehova wachita zinthu zothandiza kuti tikhale naye pa ubwenzi. Tiyeni tikambirane zinthu ziwiri zimene wachita.
YEHOVA ANAPEREKA DIPO KUTI TIYANDIKANE NAYE
7. (a) Kodi Yehova wachita chiyani potithandiza kuti tiyandikane naye? (b) Kodi chinthu chachikulu chimene Yehova wachita kuti tiyandikane naye n’chiyani?
7 Yehova anasonyeza kuti amatikonda potilengera dziko lokongolali. Iye amasonyezabe chikondichi potipatsa zinthu zofunika pa moyo wathu. (Mac. 17:28; Chiv. 4:11) Koma chofunika kwambiri n’chakuti amatithandiza kuti tikhale naye pa ubwenzi wabwino. (Luka 12:42) Iye amatitsimikiziranso kuti amamvetsera mapemphero athu. (1 Yoh. 5:14) Koma chinthu chachikulu chimene wachita kuti tiyandikane naye ndi kupereka dipo. (Werengani 1 Yohane 4:9, 10, 19.) Yehova anatumiza “Mwana wake wobadwa yekha” kuti atipulumutse ku uchimo ndi imfa.—Yoh. 3:16.
8, 9. Kodi Yesu ali ndi udindo wotani pokwaniritsa cholinga cha Yehova?
8 Yehova wakonza zoti dipo lithandizenso anthu amene anakhalapo Khristu asanabwere. Yehova atangolosera kuti kudzabwera Mpulumutsi, zinali ngati dipo laperekedwa kale. Zinali choncho chifukwa Mulungu ankadziwa kuti cholinga chake sichingalephereke. (Gen. 3:15) Patapita zaka zambirimbiri, mtumwi Paulo anayamikira Mulungu chifukwa chomasula anthu “ndi dipo lolipiridwa ndi Khristu Yesu.” Iye ananenanso kuti Mulungu ankakhululuka “machimo amene anachitika kale, pamene iye anali kusonyeza khalidwe losakwiya msanga.” (Aroma 3:21-26) Choncho Yesu ali ndi udindo wapadera potithandiza kuti tiyandikane ndi Mulungu.
9 Anthu odzichepetsa angadziwe Mulungu n’kukhala naye pa ubwenzi ngati atakhulupirira Yesu. Kodi Malemba amasonyeza bwanji zimenezi? Paulo analemba kuti: “Mulungu akuonetsa chikondi chake kwa ife, moti pamene tinali ochimwa, Khristu anatifera.” (Aroma 5:6-8) Mulungu anapereka nsembe ya dipo ya Yesu chifukwa chotikonda kwambiri osati chifukwa chakuti ndife oyenerera. Yesu anati: “Palibe munthu angabwere kwa ine akapanda kukokedwa ndi Atate amene anandituma ine.” Pa nthawi inanso anati: “Palibe amene amafika kwa Atate osadzera mwa ine.” (Yoh. 6:44; 14:6) Yehova amagwiritsa ntchito mzimu woyera kuti akoke anthu kudzera mwa Yesu ndipo amawathandiza kuchita zinthu zoyenera kuti akapeze moyo wosatha. (Werengani Yuda 20, 21.) Tiyeni tione chinthu china chimene Yehova wachita kuti tiyandikane naye.
WATIPATSA MAWU AKE KUTI TIYANDIKANE NAYE
10. Kodi m’Baibulo muli mfundo ziti zimene zingatithandize kuyandikira Mulungu?
10 Kuyambira kumayambiriro kwa nkhaniyi mpaka pamene tafikapa, tatchula malemba ochokera m’mabuku 14 a m’Baibulo. Kodi pakanapanda Baibulo tikanadziwa bwanji zoti tikhoza kuyandikira Mlengi wathu? Nanga tikanadziwa bwanji za dipo komanso zoti tikhoza kugwirizana ndi Yehova kudzera mwa Yesu? Yehova anagwiritsa ntchito mzimu wake pouzira anthu kuti alembe mfundo zokhudza makhalidwe ake abwino komanso zolinga zake. Mwachitsanzo, pa Ekisodo 34:6, 7, Yehova anauza Mose kuti iye ndi “Mulungu wachifundo ndi wachisomo, wosakwiya msanga ndiponso wodzaza ndi kukoma mtima kosatha ndi choonadi. Wosungira mibadwo masauzande kukoma mtima kosatha, wokhululukira zolakwa ndi machimo.” Kodi alipo amene sangakonde Mulungu wa makhalidwe amenewa? Yehova amadziwa kuti anthufe tikamaphunzira za makhalidwe ake m’Baibulo tikhoza kumudziwa bwino komanso kumukonda kwambiri.
11. N’chifukwa chiyani tiyenera kuyesetsa kuphunzira za makhalidwe a Yehova komanso njira zake? (Onani chithunzi patsamba 16.)
11 Pofotokoza zimene tingachite kuti tikhale pa ubwenzi ndi Mulungu, mawu oyamba m’buku la Yandikirani kwa Yehova amati: “Pa ubwenzi uliwonse umene timapanga, timagwirizana ndi munthuyo chifukwa chakuti timamudziwa, ndiponso kuti ali ndi khalidwe lapadera limene timalisirira ndi kuliona kukhala labwino zedi. Motero makhalidwe a Mulungu ndiponso kachitidwe kake ka zinthu, monga zasonyezedwera m’Baibulo, ndi nkhani yofunika kwambiri kuiphunzira.” Timayamikira kwambiri kuti Yehova anachititsa kuti Mawu ake alembedwe m’njira yoti anthufe tizimva.
12. N’chifukwa chiyani Yehova anasankha zoti anthu alembe Baibulo?
12 Yehova akanatha kuuza angelo kuti alembe Baibulo. Paja iwo amachita chidwi ndi anthufe komanso zimene timachita. (1 Pet. 1:12) N’zodziwikiratu kuti iwo akanalemba uthenga wa Mulungu. Koma kodi iwo akanatha kuona zinthu mmene ife timazionera? Kodi akanamvetsa bwinobwino zimene timafuna, zimene zimativuta komanso zimene timalakalaka? Yehova anadziwiratu kuti iwo sangathe. Choncho posankha anthu kuti alembe Baibulo, zinathandiza kuti nkhani zake zizitifika pamtima. Timatha kumvetsa mmene anthu olemba Baibulo ndiponso anthu ena otchulidwa m’Malemba ankaganizira komanso mmene ankamvera mumtima mwawo. Timamvetsa bwino zimene zinkawachititsa kukhumudwa, kukayikakayika, kuchita mantha, kulakwitsa, kusangalala ndiponso kuchita bwino zinthu zina. Mofanana ndi Eliya, olemba Baibulo onse ‘anali anthu monga ife tomwe.’—Yak. 5:17.
13. Kodi inuyo mumamva bwanji mukawerenga pemphero la Yona?
13 Mwachitsanzo, kodi mngelo akanatha kufotokoza bwino mmene Yona ankamvera mumtima mwake pamene ankathawa ntchito imene Mulungu anamupatsa? Yehova anachita bwinotu posankha Yona kuti alembe zimene zinamuchitikira komanso zimene ananena pochonderera Mulungu ali m’nyanja. Yona anati: “Pamene ndinalefuka kwambiri, ndinakumbukira Yehova.”—Yona 1:3, 10; 2:1-9.
14. N’chifukwa chiyani timamvetsa zimene Yesaya analemba?
14 Taganiziraninso zimene Yesaya analemba. Iye ataona ulemerero wa Mulungu anadzimvera chisoni kwambiri chifukwa chakuti anali wochimwa ndipo anadandaula kuti: “Tsoka kwa ine! Popeza maso anga aona Mfumu, Yehova wa makamu. Nditsikira kuli chete pakuti ndine munthu wa milomo yodetsedwa, ndipo ndikukhala pakati pa anthu a milomo yodetsedwa.” (Yes. 6:5) Kodi mngelo akanatha kulemba zimenezi? Ayi. Yesaya ndi amene akanatha ndipo ife timamvetsa zimene ankatanthauza.
15, 16. (a) N’chifukwa chiyani sitivutika kumvetsa mmene anthu ena akumvera? Perekani zitsanzo. (b) N’chiyani chingatithandize kuti tikhale pa ubwenzi wolimba ndi Yehova?
15 Kodi angelo akanatha kulemba mawu a Yakobo akuti “ndine wosayenerera” kapena mawu a Petulo akuti “ndine munthu wochimwa”? (Gen. 32:10; Luka 5:8) Nanga angelo ‘akanachita mantha’ ngati ophunzira a Yesu? (Yoh. 6:19) Kapena kodi akanavutika kulimba mtima kuti alalikire ngati mmene zinalili ndi Paulo ndi anzake? (1 Ates. 2:2) Ayi. Paja iwotu ndi angwiro ndiponso amphamvu kwambiri kuposa ifeyo. Koma anthu ochimwa akafotokoza zinthu ngati zimenezi, timawamvetsa chifukwa nafenso ndi ochimwa. Choncho tikamawerenga Mawu a Mulungu ‘timasangalala ndi anthu amene akusangalala komanso kulira ndi anthu amene akulira.’—Aroma 12:15.
16 Tikamaganizira kwambiri mmene Yehova ankachitira zinthu ndi atumiki ake akale, timaona umboni wakuti iye ndi Mulungu woleza mtima komanso wachikondi ndipo amafuna kukhala pa ubwenzi ndi anthufe. Zimenezi zimatithandiza kuti timudziwe bwino, tizimukonda kwambiri komanso kukhala naye pa ubwenzi wolimba.—Werengani Salimo 25:14.
MUZILIMBITSA KWAMBIRI UBWENZI WANU NDI MULUNGU
17. (a) Kodi Azariya anapereka malangizo abwino ati kwa Asa? (b) Kodi Asa ananyalanyaza bwanji malangizowo ndipo zotsatira zake zinali zotani?
17 Mfumu Asa itagonjetsa asilikali a Aitiyopiya, Azariya yemwe anali mneneri wa Mulungu anapereka malangizo anzeru kwa mfumuyo ndiponso anthu ake. Iye anati: “Yehova akhala nanu inuyo mukapitiriza kukhala naye. Mukamufunafuna iye adzalola kuti mum’peze, koma mukamusiya nayenso adzakusiyani.” (2 Mbiri 15:1, 2) Koma Asa atakalamba anasiya kutsatira malangizowo. Pa nthawi imene ufumu wakumpoto wa Isiraeli unkafuna kuukira Yuda, Asa anapempha thandizo kwa Asiriya. Iye anachita pangano ndi anthu osalambira Mulungu m’malo mopempha Yehova kuti amuthandize. Choncho Asa anauzidwa kuti: “Mwachita zopusa pankhani imeneyi, chifukwa kuyambira tsopano anthu azichita nanu nkhondo.” Kuyambira nthawiyo, mu ulamuliro wa Asa munkachitika nkhondo zokhazokha. (2 Mbiri 16:1-9) Kodi tikuphunzira chiyani pa nkhani imeneyi?
18, 19. (a) Kodi tiyenera kuchita chiyani ngati ubwenzi wathu ndi Yehova wayamba kusokonekera? (b) Kodi tingalimbitse bwanji ubwenzi wathu ndi Yehova?
18 Tisalole kuti ubwenzi wathu ndi Yehova usokonekere. Ngati zimenezi zayamba kuchitika, tiyenera kutsatira malangizo a pa Hoseya 12:6 akuti: “Ubwerere kwa Mulungu wako. Usonyeze kukoma mtima kosatha ndi chilungamo ndipo nthawi zonse uziyembekezera Mulungu wako.” Tiyeni tizilimbitsa kwambiri ubwenzi wathu ndi Yehova. Tiziganizira ndiponso kuyamikira dipo komanso tiziphunzira mwakhama Mawu ake.—Werengani Deuteronomo 13:4.
19 Wamasalimo analemba kuti: “Kwa ine kuyandikira kwa Mulungu ndi chinthu chabwino.” (Sal. 73:28) Choncho tiyeni tonsefe tipitirize kuphunzira za Yehova n’kumaona zifukwa zotichititsa kumukonda kwambiri. Tikatero, Yehova adzapitiriza kutiyandikira panopa mpaka muyaya.
^ ndime 3 Onani nkhani yonena za Asa yakuti “Mudzapeza Mphoto Chifukwa cha Ntchito Yanu” mu Nsanja ya Olonda ya August 15, 2012.


text:
A Mboni Anathandiza Ana Ena ku Thailand Kuti Zinthu Ziziwayendera Bwino Kusukulu
Kuyambira mu December 2012, a Mboni za Yehova ku Thailand, anagwira ntchito yapadera yothandiza ana ena kuti zinthu ziziwayendera bwino kusukulu. A Mboni 20 anapita m’sukulu zonse za m’dera la Bangkok. Pasukulu iliyonse a Mboniwo ankakumana ndi oyang’anira ndipo ankapatsa aphunzitsi ndi ana asukulu magazini ya Galamukani! ya October 2012. Magaziniyi pachikuto chake panali mutu wakuti “Kodi mungatani Kuti Zizikuyenderani ku sukulu?”
Ntchitoyi itayenda bwino, a Mboni anakonza zoti magaziniyi igawidwe m’sukulu zonse za m’dzikoli. Patapita chaka ndi hafu, a Mboni anayendera sukulu zokwana 830 ndipo anapeza kuti ana asukulu ankafunitsitsa kulandira magaziniwo moti anakonza zoti magaziniwa asindikizidwenso. Poyamba ofesi ya ku Thailand inaodetsa makope 30,000 a magaziniyi. Koma chifukwa chakuti ana asukulu anawakonda kwambiri, panakonzedwa zoti magazini ena asindikizidwenso, moti magazini oposa 650,000 anagawidwa.
Aphunzitsi ndi akuluakulu a m’sukuluzo anaona kuti magaziniyi ndi yothandiza kwambiri moti mphunzitsi wina anati: “Magaziniyi ithandiza kwambiri ana asukulu kuti azigwirizana kwambiri ndi athu a m’banja lawo komanso kuti azidziwa zimene akufuna kudzachita akamaliza sukulu.” M’sukulu zina anakonza zoti magaziniyi iphatikizidwe pa mabuku amene anawo aziwaphunzira. Ndipo aphunzitsi a m’sukulu zina anakonza zoti azigwiritsa ntchito magaziniwo paphunziro lophunzitsa kuwerenga. Pa sukulu inanso aphunzitsi anauza ana a sukulu kuti alembe lipoti pogwiritsa ntchito nkhani ya m’magaziniyi ndipo amene analemba lipoti labwino kwambiri analandira mphoto.
Mtsikana wa pa sukulu ina anayamikira kwambiri magaziniyi atawerenga nkhani yakuti “Kuthana ndi Vuto la Kunenepa Kwambiri.” Iye ananena kuti anthu ambiri ali ndi vutoli koma anzake amaona kuti n’zochititsa manyazi kumakambirana za vutoli. Mtsikanayo anati: “Zikomo kwambiri chifukwa chotipatsa malangizo othandiza ndiponso osavuta kuwagwiritsa ntchitowa.”
Makolo nawonso anayamikira kwambiri magaziniyi moti mayi wina anauza a Mboni amene anafika panyumba yake kuti: “Magaziniyi ili ndi mfundo zoti zithandiza kwambiri mwana wanga kuti azikhoza kusukulu.”
Bambo Pichai Petratyotin, omwe ndi mneneri wa Mboni za Yehova ku Thailand anati: “Kuyambira kale magazini ya Galamukani! imakhala ndi mfundo za m’Baibulo zimene zimathandiza anthu. A Mboni za Yehova amaona kuti maphunziro ndi ofunika kwambiri n’chifukwa chake tinaona kuti magaziniyi tiipereke kwa aliyense kwaulere.”
Onaninso
Kodi Mumakhala ndi Homuweki Yambiri?
Kodi mumapanikizika ndi homuweki? Kodi n’chiyani chomwe chingakuthandizeni?


text:
MUTU 28
“Inu Nokha Ndinu Wokhulupirika”
1, 2. N’chifukwa chiyani tinganene kuti Mfumu Davide anali kudziŵa bwino za kusakhulupirika kwa munthu?
MFUMU DAVIDE anali kudziŵa bwino za kusakhulupirika kwa munthu. Panthaŵi ina, anthu a mtundu wake womwe anamukonzera chiwembu choukira ulamuliro wake umene unali kukumana ndi mavuto ambiri. Ndiponso, anthu ena amene anakhala osakhulupirika kwa Davide anali anthu omwe tingawayembekezere kukhala anzake a pamtima. Taganizirani za Mikala, mkazi woyamba wa Davide. Poyambirira, iye “anakonda Davide.” Mosakayikira anali kumuthandiza pa zochita zake monga mfumu. Komabe patapita nthaŵi, Mikala anayamba ‘kupeputsa [Davide] mumtima mwake.’ Anafika ngakhale polingalira kuti Davide anali monga munthu wopanda nzeru.—1 Samueli 18:20; 2 Samueli 6:16, 20.
2 Ndiyeno panali mlangizi wa Davide, Ahitofeli. Anthu anali kuona uphungu wake monga mawu onenedwa ndi Yehova. (2 Samueli 16:23) Koma m’kupita kwa nthaŵi, bwenzi lodalirika limeneli linagwirizana ndi gulu limene linali kupandukira Davide. Kodi ndani anayambitsa chiwembucho? Anali Abisalomu, mwana wa Davideyo! Munthu wofunitsitsa kulanda ufumu ameneyu “anakopa mitima ya anthu a Israyeli,” nadziika monga mfumu yolimbana ndi Mfumu Davide. Kupanduka kwa Abisalomu kunakopa anthu ambiri moti Mfumu Davide anakakamizika kuthaŵa poopa kuphedwa.—2 Samueli 15:1-6, 12-17.
3. Kodi Davide anali n’chidaliro chotani?
3 Kodi panalibe aliyense amene anakhalabe wokhulupirika kwa Davide? M’mavuto ake onse, Davide anali kudziŵa kuti pali winawake amene ali wokhulupirika kwa iye. Kodi anali ndani? Si winanso ayi, koma Yehova Mulungu. “Kwa munthu wokhulupirika, inunso mudzakhala wokhulupirika,” Davide ananena zimenezi kwa Yehova. (2 Samueli 22:26, NW) Kodi kukhulupirika n’chiyani, nanga Yehova amapereka motani chitsanzo chapamwamba kwambiri cha khalidwe limeneli?
Kodi Kukhulupirika N’chiyani?
4, 5. (a) Kodi “kukhulupirika” n’chiyani? (b) Kodi kukhulupirika kumene tikulongosola m’nkhani ino kukusiyana motani ndi kukhulupirika kongokhala wodalirika?
4 Mawu akuti “kukhulupirika” monga momwe agwiritsidwira ntchito m’Malemba Achihebri, amafotokoza munthu wokoma mtima amene mwachikondi amadziphatika ku chinthu chinachake ndipo sachisiya chinthucho mpaka cholinga chake pa chinthu chimenecho chitakwaniritsidwa. Kukhulupirika kumeneku si kuja kongokhala munthu wodalirika. Zili choncho chifukwa munthu wokhulupirika m’lingaliro lokhala wodalirika angamachite zimenezo popeza akudziŵa kuti ali ndi udindo umenewo. Mosiyana ndi lingaliro limeneli, kukhulupirika kumene tikulongosola m’nkhani ino kumazikidwa pa chikondi. * Ndiponso, nazo zinthu zopanda moyo zikhoza kukhala zokhulupirika m’lingaliro la kukhala zodalirika. Mwachitsanzo, wamasalmo anati mwezi ndi “mboni yokhulupirika kuthambo” chifukwa chakuti umaoneka nthaŵi zonse usiku. (Salmo 89:37) Komatu sitinganene kuti mwezi ndi wokhulupirika m’lingaliro lofanana ndi mmene munthu angakhalire wokhulupirika. Chifukwa chiyani? Chifukwa chakuti kukhulupirika kwa munthu kungaonetse chikondi chimene munthuyo ali nacho, pamene zinthu zopanda moyo zilibe chikondi.
Mwezi ukutchedwa mboni yokhulupirika, koma ndi zolengedwa zamoyo ndi zanzeru zokha zimene zingaonetsedi kukhulupirika kokhala ndi chikondi kwa Yehova
5 M’lingaliro la m’Malemba, munthu wokhulupirika ndi waubwenzi. Mawu okhawo akuti kukhulupirika amasonyeza kuti pali ubale winawake pakati pa munthu wokhulupirikayo ndi munthu yemwe akumuonetsa kukhulupirikako. Kukhulupirika kotereku sikuti kumangochitika mwa apo ndi apo. Sikuli ngati mafunde a panyanja amene amakankhidwa ndi mphepo zosinthasintha. Koma munthu wokhulupirika, kapena kuti wachikondi chokhulupirika, amakhala wokhazikika ndi wolimba kotero kuti amatha kugonjetsa mavuto aakulu kwambiri.
6. (a) Kodi anthu okhulupirika ndi ochepa motani, ndipo zimenezi zikusonyezedwa motani m’Baibulo? (b) Kodi ndi iti imene ili njira yabwino kwambiri yophunzirira zimene kukhulupirika kumatanthauza, nanga n’chifukwa chiyani?
6 N’zoona kuti lerolino si ambiri amene ali okhulupirika moteromo. Kaŵirikaŵiri anthu amene amagwirizana kwambiri ‘amawonongana.’ Nthaŵi zambiri timamva za anthu amene athaŵa akazi awo kapena amuna awo. (Miyambo 18:24; Malaki 2:14-16) Zochitika zachinyengo n’zofala kwambiri moti tikhoza kumabwereza mawu a mneneri Mika akuti: “Watha wachifundo [“wokhulupirika,” NW] m’dziko.” (Mika 7:2) Ngakhale kuti nthaŵi zambiri anthu amalephera kukhala okoma mtima mwachikondi, Yehova amaoneka mwapadera kuti ndi wokhulupirika. Ndipotu njira yabwino yophunzirira zimene kukhulupirika kumatanthauza ndiyo kuphunzira mmene Yehova amaonetsera mbali yaikulu imeneyi ya chikondi chake.
Yehova Ndi Wokhulupirika Kuposa Aliyense
7, 8. Kodi tinganene bwanji kuti Yehova yekha ndiye wokhulupirika?
7 Baibulo limanena za Yehova kuti: “Inu nokha ndinu wokhulupirika.” (Chivumbulutso 15:4, NW) Kodi zimenezi zili choncho motani? Kodi anthu ndiponso angelo nthaŵi zina sanakhalepo okhulupirika mochititsa chidwi? (Yobu 1:1; Chivumbulutso 4:8) Nanga bwanji Yesu Kristu? Kodi iye sindiye “wokhulupirika” wamkulu wa Mulungu? (Salmo 16:10, NW) Nangano Yehova akunenedwa bwanji kuti iye yekha ndiye wokhulupirika?
8 Choyamba, kumbukirani kuti kukhulupirika ndi mbali ya chikondi. Popeza kuti “Mulungu ndiye chikondi”—iye ndiye chitsanzo chenicheni cha khalidwe limeneli—ndaninso akanakhala wokhulupirika kwambiri kuposa Yehova? (1 Yohane 4:8) Inde, angelo komanso anthu akhoza kusonyeza makhalidwe a Mulungu, komatu ndi Yehova yekha amene ndi wokhulupirika kwambiri kuposa wina aliyense. Pokhala “nkhalamba ya kale lomwe,” iye wakhala akusonyeza kukoma mtima kwachikondi kwa nthaŵi yaitali kuposa cholengedwa chilichonse, chapadziko lapansi kapena chakumwamba. (Danieli 7:9) Motero, kukhulupirika kwagona mwa Yehova. Ndi wokhulupirika m’njira yoti palibe cholengedwa chilichonse chingafikepo. Taonani zitsanzo izi.
9. Kodi Yehova ndi “wokhulupirika m’ntchito zake zonse” motani?
9 Yehova ndi “wokhulupirika m’ntchito zake zonse.” (Salmo 145:17, NW) Motani? Yankho tikulipeza mu Salmo 136. Mmenemu mukutchulidwa zochita zingapo zopulumutsa za Yehova, kuphatikizapo kulanditsidwa kochititsa kaso kwa Aisrayeli pa Nyanja Yofiira. N’zochititsa chidwi kuti vesi lililonse mu salmo limeneli likutsindikidwa ndi mawu akuti: “Pakuti chifundo chake [“kukoma mtima kwake kwachikondi,” NW] n’chosatha.” Salmo limeneli lilinso mu bokosi la Mafunso Owasinkhasinkha patsamba 289. Pamene mukuŵerenga mavesi amenewo, mudzachita chidwi kwambiri ndi njira zosiyanasiyana za momwe Yehova analili wokoma mtima mwachikondi kwa anthu ake. Inde, Yehova amasonyeza kuti ndi wokhulupirika kwa atumiki ake okhulupirika mwa kumvetsera iwo akamafuula kuti awathandize ndiponso mwa kuchitapo kanthu pa nthaŵi yake yoikika. (Salmo 34:6) Chikondi chokhulupirika cha Yehova pa atumiki ake sichisintha malinga ngati iwo akhalabe okhulupirika kwa iye.
10. Kodi Yehova amakhala wokhulupirika motani ndi miyezo yake?
10 Ndiponso, Yehova amakhala wokhulupirika kwa atumiki ake mwa kutsatira miyezo yake. Mosiyana ndi anthu amene amasinthasintha mfundo zawo, amene amangochita zinthu modzidzimukira ndiponso motengeka maganizo, Yehova sasintha kaonedwe kake ka chimene chili chabwino ndi chimene chili choipa. Kwa zaka masauzande ambirimbiri, malingaliro ake sanasinthe pa zinthu ngati kukhulupirira mizimu, kulambira mafano, ndiponso kupha munthu. “Ngakhale mpaka mudzakalamba Ine ndine,” iye anatero kudzera mwa mneneri wake Yesaya. (Yesaya 46:4) Motero, tingakhale n’chidaliro chakuti tidzapindula mwa kutsatira malangizo omveka a makhalidwe abwino amene ali m’Mawu a Mulungu.—Yesaya 48:17-19.
11. Perekani zitsanzo zosonyeza kuti Yehova amasunga mawu amene walonjeza.
11 Yehova alinso wokhulupirika pokwaniritsa malonjezo ake. Akanena kuti chinachake chidzachitika m’tsogolo, chimachitikadi. Choncho Yehova anati: “Mawu anga amene atuluka m’kamwa mwanga, sadzabwerera kwa Ine chabe, koma adzachita chimene ndifuna, ndipo adzakula mmene ndinawatumizira.” (Yesaya 55:11) Mwa kusunga mawu ake, Yehova amakhala wokhulupirika kwa anthu ake. Sawadikiriritsa chinthu chimene iye akudziŵa kuti sichichitika. Mbiri imene Yehova ali nayo pankhani imeneyi ndi yabwino kwambiri moti mtumiki wake Yoswa ananena kuti: “Sikadasoŵa kanthu konse ka zinthu zokoma zonse Yehova adazinenera nyumba ya Israyeli; zidachitika zonse.” (Yoswa 21:45) Ndiyetu tingakhale n’chidaliro chakuti sitidzakhumudwa konse chifukwa chakuti Yehova walephera kukwaniritsa malonjezo ake.—Yesaya 49:23; Aroma 5:5.
12, 13. Kodi kukoma mtima kwachikondi kwa Yehova ‘n’kosatha’ m’njira zotani?
12 Monga taonera kale, Baibulo limatiuza kuti kukoma mtima kwachikondi kwa Yehova ‘n’kosatha.’ (Salmo 136:1) Kodi izi zili choncho motani? Mbali imodzi ya zimenezi ndi yakuti Yehova amakhululukira machimo kwa nthaŵi zonse. Monga tinalongosolera m’Mutu 26, Yehova sakumbutsanso zolakwa zakale zimene munthu anamukhululukira. Popeza kuti “onse anachimwa, napereŵera pa ulemerero wa Mulungu,” tonsefe tiyenera kuthokoza kuti Yehova ndi wokoma mtima mwachikondi nthaŵi zonse.—Aroma 3:23.
13 Koma kukoma mtima kwachikondi kwa Yehova kulinso kosatha m’lingaliro linanso. Mawu ake amanena kuti wolungama “akunga mtengo wooka pa mitsinje ya madzi; wakupatsa chipatso chake pa nyengo yake, tsamba lake lomwe losafota; ndipo zonse azichita apindula nazo.” (Salmo 1:3) Talingalirani mtengo wokula bwino umene masamba ake safota! Momwemonso ngati ife timakondadi Mawu a Mulungu, tidzakhala ndi moyo wautali, wamtendere, ndi wopindulitsa. Mokhulupirika Yehova amapereka madalitso osatha kwa atumiki ake okhulupirika. Ndithudi, m’dziko latsopano lolungama limene Yehova adzabweretsa, anthu omvera adzaona kuti iye ndi wokoma mtima mwachikondi kunthaŵi zosatha.—Chivumbulutso 21:3, 4.
Yehova “Sataya Okhulupirika Ake”
14. Kodi Yehova amayamikira motani kukhulupirika kwa atumiki ake?
14 Yehova waonetsa mobwerezabwereza kuti ndi wokhulupirika. Popeza kuti zochita za Yehova nthaŵi zonse sizitsutsana, sayamba kumakhulupirika pang’ono kwa atumiki ake okhulupirika. Wamasalmo analemba kuti: “Ndinali mwana ndipo ndakalamba: Ndipo sindinapenya wolungama wasiyidwa, kapena mbumba zake zilinkupempha chakudya. Pakuti Yehova akonda chiweruzo, ndipo sataya okondedwa [“okhulupirika ake,” NW].” (Salmo 37:25, 28) N’zoona kuti timayenera kulambira Yehova popeza ndi Mlengi. (Chivumbulutso 4:11) Komabe popeza kuti iye ndi wokhulupirika, amasangalala ndi zochita zathu zachikhulupiriro.—Malaki 3:16, 17.
15. Fotokozani mmene zomwe Yehova anachitira Aisrayeli zimasonyezera kuti ndi wokhulupirika.
15 Chifukwa chakuti ndi wokoma mtima mwachikondi, mobwerezabwereza Yehova amathandiza anthu ake pamene akuvutika. Wamasalmo anati: “Iye asunga moyo wa okondedwa [“okhulupirika,” NW] ake; awalanditsa m’manja mwa oipa.” (Salmo 97:10) Lingalirani zimene anachita ndi mtundu wa Israyeli. Atawalanditsa mozizwitsa pa Nyanja Yofiira, Aisrayeli anaimbira Yehova nyimbo, kuti: “Mwa chifundo chanu [“chikondi chanu chokhulupirika,” NW, mawu a m’munsi] mwatsogolera anthu amene mudawawombola.” (Eksodo 15:13) Ndithudi Yehova anaonetsa chikondi chokhulupirika polanditsa Aisrayeli pa Nyanja Yofiira. Motero Mose anauza Aisrayeli kuti: “Yehova sanakondwera nanu, ndi kukusankhani chifukwa cha kuchuluka kwanu koposa mitundu yonse ina ya anthu, kapena kuchepera kwanu; koma Yehova anakutulutsani ndi dzanja lamphamvu, ndi kukuwombolani m’nyumba ya akapolo, m’dzanja la Farao mfumu ya Aigupto, chifukwa Yehova akukondani, ndi chifukwa cha kusunga lumbiro lija analumbirira makolo anu.”—Deuteronomo 7:7, 8.
16, 17. (a) Kodi ndi kusayamikira kodabwitsa kotani kumene Aisrayeli anaonetsa, komabe kodi Yehova anawachitira chifundo motani? (b) Kodi Aisrayeli ambiri anasonyeza motani kuti ‘panalibe chowalanditsa,’ ndipo zimenezi zikutichenjezanji?
16 N’zoona kuti monga mtundu Aisrayeli analephera kuyamikira kukoma mtima kwachikondi kwa Yehova. Atalanditsidwa ‘anawonjeza kumuchimwira [Yehova], mwa kupikisana ndi Wam’mwambamwamba.’ (Salmo 78:17) Kwa zaka mazana ambiri, anali kupanduka mobwerezabwereza; anali kusiya Yehova n’kutembenukira kwa milungu yonyenga ndi kumachita zinthu zachikunja zimene zinali kungowaipitsa. Komabe Yehova sanathetse pangano lake. M’malo mwake, kudzera mwa mneneri Yeremiya, Yehova anachonderera anthu ake kuti: “Bwera iwe Israyeli wobwerera . . . sindidzakuyang’anira iwe ndi kukwiya; pakuti Ine ndili wachifundo [“wokhulupirika,” NW].” (Yeremiya 3:12) Komabe monga tinaonera m’Mutu 25, Aisrayeli ambiri sanakhudzike mtima. Ndipotu, iwo “ananyodola mithenga ya Mulungu, napeputsa mawu ake, naseka aneneri ake.” Kodi chinatsatirapo n’chiyani? ‘Ukali wa Mulungu unaukira anthu ake, mpaka panalibe chowalanditsa.’—2 Mbiri 36:15, 16.
17 Kodi n’chiyani tikuphunzira pamenepa? Tikuphunzira kuti pamene Yehova ali wokhulupirika sikuti saona zolakwika kapenanso kuti akhoza kunyengeka. N’zoona kuti Yehova ndi “wa ukoma mtima wochuluka,” ndipo amasangalala kuchitira ena chifundo pakakhala zifukwa zokwanira. Koma kodi Yehova amachitanji pamene wolakwa akhala woipa kwambiri moti sangasinthe? Zikatero Yehova amatsatira miyezo yake yolungama ndi kupereka chiweruzo chokhwima. Monga momwe Mose anauzidwira, Yehova ‘samasula wopalamula.’—Eksodo 34:6, 7.
18, 19. (a) Kodi pamene Yehova walanga oipa zimasonyeza motani kuti ndi wokhulupirika? (b) Kodi Yehova adzaonetsa m’njira yotani kuti ndi wokhulupirika kwa atumiki ake amene azunzidwa mpaka kufa?
18 Mulungu amaonekanso kuti ndi wokhulupirika pamene walanga oipa. Motani? Umboni umodzi uli m’buku la Chivumbulutso mu nkhani imene Yehova akulamula angelo asanu ndi aŵiri kuti: “Mukani, ndipo tsanulirani kudziko mbale zisanu ndi ziŵiri za mkwiyo wa Mulungu.” Pamene mngelo wachitatu watsanulira mbale yake mu “mitsinje ndi akasupe a madzi,” zonse zasanduka magazi. Ndiyeno mngelo akuuza Yehova kuti: “Muli wolungama, amene muli, nimunali, Woyera Inu [“wokhulupirika Inu,” NW], chifukwa mudaweruza kotero; popeza anatsanulira mwazi wa oyera mtima, ndi wa aneneri, ndipo mudawapatsa mwazi amwe; ayenera iwo” kutero.—Chivumbulutso 16:1-6.
Mokhulupirika Yehova adzakumbukira ndi kuukitsa amene akhala okhulupirika mpaka kufa
19 Onani kuti ali m’kati mopereka uthenga wachiweruzo umenewo, mngeloyo akunena Yehova kuti “wokhulupirika Inu.” Chifukwa chiyani? Chifukwa chakuti mwa kuwononga oipa, Yehova akuonetsa kuti ndi wokhulupirika kwa atumiki ake omwe ambiri azunzidwa mpaka kufa. Mokhulupirika, anthu oterowo Yehova amawakumbukira kwambiri monga amoyo. Iye amakhumba ataonanso okhulupirika amene anachokaŵa, ndipo Baibulo limatsimikizira kuti cholinga chake ndi kuwafupa ndi chiukiriro. (Yobu 14:14, 15) Yehova saiwala atumiki ake okhulupirika chifukwa chakuti iwo anafa. M’malo mwake, “onse akhala ndi moyo kwa Iye.” (Luka 20:37, 38) Cholinga cha Yehova chopatsanso moyo anthu amene iye akuwakumbukira chili umboni wamphamvu wakuti iye ndi wokhulupirika.
Chikondi Chokhulupirika cha Yehova Chitsegula Njira ya Chipulumutso
20. Kodi “zotengera zachifundo” ndi ndani, ndipo Yehova ndi wokhulupirika motani kwa iwo?
20 M’mbiri yonse ya anthu, Yehova mochititsa chidwi kwambiri wakhala wokhulupirika kwa anthu okhulupirika. Ndipotu, kwa zaka masauzande ambiri, Yehova “analekerera ndi chilekerero chambiri zotengera za mkwiyo zokonzekera chiwonongeko.” Chifukwa chiyani? “Kuti iye akadziŵitse ulemerero wake waukulu pa zotengera zachifundo, zimene iye anazikonzeratu kuulemerero.” (Aroma 9:22, 23) “Zotengera zachifundo” zimenezi ndi anthu ofuna moyo wosatha amene amadzozedwa ndi mzimu woyera kuti akalamulire limodzi ndi Kristu mu Ufumu wake. (Mateyu 19:28) Mwa kutsegulira zotengera zachifundo zimenezi njira ya chipulumutso, Yehova anapitiriza kukhala wokhulupirika kwa Abrahamu, yemwe anapangana naye lonjezo ili: “M’mbewu zako mitundu yonse ya dziko lapansi idzadalitsidwa: chifukwa wamvera mawu anga.”—Genesis 22:18.
21. (a) Kodi Yehova ndi wokhulupirika motani kwa “khamu lalikulu” limene likuyembekeza kudzatuluka “m’chisautso chachikulu”? (b) Kodi kukhulupirika kwa Yehova kukukulimbikitsani kuchitanji?
21 Yehova amasonyezanso kukhulupirika kofananako kwa “khamu lalikulu” limene likuyembekeza kudzatuluka “m’chisautso chachikulu” ndi kudzakhala ndi moyo wosatha m’dziko lapansi la paradaiso. (Chivumbulutso 7:9, 10, 14) Ngakhale kuti atumiki ake ndi opanda ungwiro, mokhulupirika Yehova akuwapatsa mwayi wokhala ndi moyo kosatha pa dziko lapansi la paradaiso. Kodi zimenezi akuzichita motani? Akuzichita pogwiritsa ntchito dipo, chitsanzo chachikulu chakuti Yehova ndi wokhulupirika. (Yohane 3:16; Aroma 5:8) Kukhulupirika kwa Yehova kumakopa anthu amene ali ndi njala yachilungamo m’mitima yawo. (Yeremiya 31:3) Kodi simukumva kukhala woyandikana kwambiri ndi Yehova chifukwa chakuti wakhala wokhulupirika kwambiri ndiponso kuti adzakhulupirikabe? Popeza tikulakalaka kuyandikana ndi Mulungu, tilabadiretu chikondi chake mwa kulimbitsa chosankha chathu chomutumikira mokhulupirika.
^ ndime 4 N’zochititsa chidwi kuona kuti mawu amene atembenuzidwa kuti “kukhulupirika” pa 2 Samueli 22:26 mu Baibulo la New World Translation, m’malo ena m’Baibulo lomwelo anatembenuzidwa kuti “kukoma mtima kwachikondi” kapena “chikondi chokhulupirika.”
Onaninso
Makhalidwe a Yehova Ndi Amtengo Wapatali
Kodi munthu womasuka ndi anthu komanso wopanda tsankho amatani? Kuganizira chitsanzo cha Yehova Mulungu kungatithandize kuti tizisonyeza makhalidwe amenewa.


text:
Changelog Auto-okhazikitsa kusinthidwa kuti Baibulo 10 ndipo ngakhale ndi FSX Mpweya wotentha Edition ndi Prepar3D vx
yekha Rikoooo.com
Apa ndi zombo wathunthu Royal Air Maroc (RAM) kuphatikiza fleets owonjezera Atlas-Blue ndi Jet4you kwa FSX. paketi uwu wakhala wokometsedwa kwa ntchito pazipita mu FSX. Eyiti repaints (kuphatikiza ena anayi) monga amawaganizira kotheka akhala mwapadera kwa paketi iyi. RAM zombo Nkhani 2012 ndi asanu zitsanzo actives ndege, zitatu zombo Atlas-Blue ndi awiri zombo Jet4you. zitsanzo izi onse alipo mu phukusili ndi repaints kugwirizana.
Mu FSX mndandanda wa wopanga Bulawuzani for "Royal Air Maroc"Kapena"Atlas-Blue.com"Kapena"Jet4you.com"Kusonyeza ndege zilipo.
A ambiri ndege awa sikugwirizana ndi DirectX 10, M'pofunika kuletsa mbali mu FSX, ngati inu simukudziwa momwe mungachitire zikomo powerenga FAQ.